Netizen label G-Dragon ‘menakutkan’
23 Ogos 2020, 10:00 am
TANGGAL 18 Ogos lalu menyaksikan penyanyi popular G-Dragon menyambut ulang tahun kelahirannya yang ke-32. Ramai peminat dari seluruh dunia meraikan penyanyi itu dengan mengucapkan selamat menerusi laman sosial.
Namun di sebalik kegembiraan menyambut ulang tahun kelahiran anggota kumpulan Big Bang itu, ada perkara tidak manis berlaku apabila segelintir pengguna menjadikan kisah cinta monyet G-Dragon sebagai bahan kritikan.
Menerusi sebuah program, G-Dragon berkongsi kisah lampau ketika berusia 12 tahun, dia menyukai seorang gadis dan pernah mengajaknya berjumpa sebanyak dua kali namun ditolak.
Tidak mudah berputus asa, dia mendedahkan pernah menunggu gadis itu berjam-jam lamanya di luar rumah sebelum menyedari alamat yang diberikan adalah salah.
Bagi peminat penyanyi lagu Crooked itu, mereka menganggap kisah tersebut sangat ‘comel’.
Namun berbeza dengan orang lain yang melabelkan G-Dragon sebagai seorang yang begitu menakutkan.

Rata-rata melabelkan tindakan G-Dragon yang tetap berkeras mahu mencuri hati gadis diminatinya sehingga sanggup menunggu di luar rumah adalah satu bentuk gangguan buat kaum wanita di luar sana.
“Peminatnya melihat ini seperti ‘comel’.
“Sebenarnya itu adalah satu bentuk gangguan kepada wanita.
“Sangat menakutkan dan jangan anggap perkara ini normal,” tulis seorang pengguna dalam laman Twitter.
Namun tindakan segelintir pengguna yang mengutuk G-Dragon dikecam ramai kerana menjadikan kisah zaman remaja penyanyi itu sebagai bahan kutukan.
“Dia cuma berusia 12 tahun ketika itu. Bukannya lelaki dewasa seperti sekarang.
“Saya rasa ramai orang sudah hilang akal disebabkan pandemik!” tulis seorang pengguna.


Neymar kemaruk Ballon d’Or
Oleh KOSMO!

23 Ogos 2020, 10:05 am
LISBON – Penyerang sensasi Paris Saint-Germain (PSG), Neymar mengakui terdesak untuk menjuarai saingan Liga Juara-Juara musim ini bagi mencerahkan impiannya dinobatkan sebagai pemenang Ballon d’Or pada masa depan.
Bintang berusia 28 tahun itu telah mempamerkan aksi luar biasa buat PSG musim ini apabila berjaya membantu juara Ligue 1 berkenan mara ke final Liga Juara-Juara menentang gergasi Jerman, Bayern Munich di Stadium Da Luz awal pagi esok.
Justeru, kapten Brazil itu bertekad untuk mencipta sejarah baharu buat skuad kendalian Thomas Tuchel dengan menjuarai Liga Juara-Juara buat pertama kali, sekali gus memenangi trofi kelima mereka musim ini.
“Tiada apa yang lebih istimewa selain menjuarai Liga Juara-Juara, tetapi menang dengan PSG adalah pengalaman luar biasa kerana nama anda akan tercatat dalam sejarah pasukan ini.
“Aksi bertemu Bayern bukan mudah kerana peluang kedua-dua pasukan adalah 50-50. Namun, ini adalah pentas terbaik untuk kami menamatkan badi dalam kejohanan Eropah,” katanya.
Dalam masa sama, Neymar percaya dia berpeluang menamatkan dominasi dua pemain terbaik dunia, Lionel Messi dan Cristiano Ronaldo untuk memenangi anugerah Ballon d’Or jika PSG ditabalkan sebagai juara Eropah musim ini.

“Kedua-dua mereka (Messi dan Ronaldo) sangat luar biasa kerana sudah mendominasi Ballon d’Or lebih daripada 10 tahun. Peluang saya mungkin cerah untuk menang anugerah berprestij itu jika PSG berjaya menakluk Eropah tahun ini,” jelasnya. – AGENSI


Selimut putih petanda ajal
Oleh KOSMO!

23 Ogos 2020, 10:00 am
Oleh AFIFI HAFIZ MOHD NOR dan NOR AINNA HAMZAH
SEREMBAN – Seorang ibu tunggal yang maut dalam kemalangan di hadapan Surau Al-Muqqarabin di Kampung Mambau di sini semalam seolah-olah tahu ajalnya hampir tiba.
Mangsa, Noraniza Mohamed Amin, 42, menutup keretanya jenis Proton Persona dengan kain putih sehari sebelum berlakunya kejadian yang meragut tiga nyawa itu.
Perkara itu disedari oleh bapa mangsa, Mohamed Amin Hashim, 74, yang kemudiannya menegur perbuatan anaknya itu.

Difahamkan, arwah yang bekerja sebagai pegawai bank menggunakan kenderaan tersebut untuk berulang-alik dari rumahnya ke tempat kerjanya di pusat bandar Seremban setiap hari.
Kejadian itu diceritakan adik arwah, Norashikin, 35, yang memberitahu ahli keluarganya tidak mengesyaki apa-apa walaupun kakaknya tidak pernah menggunakan kain putih untuk menutup kenderaannya sebelum ini.
Sementara itu, cerita Norashikin, menjadi rutin arwah membuka pintu Surau Al-Muqqarabin pada setiap pagi untuk jemaah menunaikan solat Subuh.

“Namun, pagi tadi (semalam) kakak minta ibu (Normah Ma’amor) dan bapa pergi ke surau terlebih dahulu dan dia akan menyusul kemudian,” katanya.
Menurut Norashikin, ketika kejadian, ibunya terdengar bunyi dentuman selepas menunaikan solat sunat, namun tidak mengesyaki apa-apa.
Selepas selesai solat Subuh, warga emas itu pulang ke rumahnya yang terletak 100 meter dari surau kerana bimbang Noraniza tiada di surau.
“Ibu ternampak kemalangan itu, namun tidak menyangka ia membabitkan kakak saya. Selepas mendapati kakak tiada di rumah, dia keluar semula mencari sebelum menemui kakak dalam keadaan kaku di lokasi kemalangan,” katanya.
Ketika mayatnya ditemui, Noraniza menggenggam wang RM2 untuk disedekahkan di surau.
“Kakak sentiasa menyediakan wang kecil untuk sedekah,” katanya sayu.

Noraniza meninggalkan empat anak iaitu Nur Alia Fatihah Ahmad Fadly, 16, Nur Damia Batrisya, 14, Addaar Quthny, 12, dan Nur Qamereena Khalesya, 9.
Dalam kejadian pada pukul 6 pagi itu, Noraniza yang sedang berjalan menuju ke surau maut selepas dirempuh sebuah kereta jenis Perodua Myvi yang dipandu oleh seorang lelaki.
Rempuhan itu turut meragut nyawa sepasang suami isteri iaitu K. Thamotharan, 44, dan S. Ramadevi, 38, yang menunggang motosikal jenis Demak dalam perjalanan ke tempat kerja mereka di Hospital Tunku Ja’afar (HTJ) di sini.
Siasatan mendapati sebuah kereta yang dipandu seorang lelaki berusia 27 tahun terbabas dan masuk ke laluan bertentangan lalu merempuh sebuah motosikal sebelum berpusing dan melanggar seorang pejalan kaki.
Ketiga-tiga mangsa meninggal dunia di tempat kejadian.


Usaha saham Icon, SDISB untuk miliki kapal pertama dilengkapi teknologi CAT RFV
Oleh KOSMO!

24 Ogos 2020, 10:22 pm
KUALA LUMPUR – Kapal milik Icon Ship Management Sdn. Bhd. (Icon), Icon Zara menjadi kapal pertama di Asia Tenggara yang dilengkapi teknologi CAT Remote Fleet Vision (RFV) yang membolehkan pemantauan data penting mengenai kapal berkenaan dari jarak jauh.
Ia menerusi kolaborasi strategik antara Icon dan Sime Darby Industrial Sdn. Bhd. (SDISB).
SDISB yang merupakan subsidiari Sime Darby Bhd. merupakan pengedar rasmi dan penyedia perkhidmatan sokongan teknikal bagi enjin marin Caterpillar dan produk berkaitan di Malaysia dan Brunei.
Icon, anak syarikat milik penuh Icon Offshore Bhd. pula adalah penyedia kapal sokongan luar pesisir terbesar di negara ini.
Ia mengoperasikan pelbagai perkhidmatan sokongan logistik dalam industri minyak dan gas.
Pengarah Urusan SDISB, CK Teoh berkata, menerusi kerjasama berkenaan, pihaknya akan menanggung kos pemasangan dan operasi RFV selama enam bulan dan selepas itu, Icon diberi pilihan sama ada ingin memajak RFV dari SDISB untuk tempoh 30 bulan.
“Melalui pemasangan RFV pada kapal, ia akan membolehkan Icon menerima maklumat penting seperti lokasi dan tahap operasi enjin, sama ada terdapat keperluan untuk proses pembaikan atau penyelenggaraan, malah penggunaan bahan api.
“Pemilik kapal dapat membuat keputusan yang tepat dan pantas berdasarkan maklumat yang diberi. Ini seterusnya berpotensi membawa kepada penjimatan kos yang besar sekiranya berlaku perkara tidak dijangka,” katanya.
Beliau berkata demikian pada majlis menandatangani perjanjian kerjasama tersebut di sini semalam.
Turut hadir Pengerusi Icon Offshore Bhd., Raja Tan Sri Arshad Raja Tun Uda dan Pengarah Urusannya, Datuk Seri Hadian Hashim.
Majlis sama turut menyaksikan pemeteraian dua lagi perjanjian yang melibatkan penyelenggaraan dok kering dan kerangka harga.


Tiada kejadian culik berlaku di Kampung Warisan
Oleh KOSMO!

24 Ogos 2020, 9:05 pm
Oleh IVAN AMIRUL
KOTA KINABALU – Ketua Polis Daerah Kota Kinabalu, Asisten Komisioner Habibi Majinji menafikan wujudnya kejadian culik dilaporkan berlaku di Kampung Warisan, Inanam seperti tular di media sosial sejak semalam.
Habibi menyatakan kejadian tular berkenaan sebaliknya hanya salah faham berpunca daripada dua beradik berusia sembilan dan 14 tahun yang berjalan kaki di jalan raya sekitar pukul 6.30 petang.
“Sebuah van berwarna putih yang melalui jalan berkenaan dikatakan berhenti sebelum menegur dua kanak-kanak terbabit kerana menghalang laluan jalan selain mengarahkan mereka segera pulang ke rumah. Bagaimanapun, kanak-kanak perempuan yang berusia 14 tahun kemudiannya terus berlari ke rumah dan memberitahu ahli keluarga bahawa adiknya cuba diculik.
Keluarga kanak-kanak terbabit yang panik terus keluar dari rumah untuk memeriksa keadaan itu. Namun mereka mendapati kanak-kanak berkenaan tetap di lokasi itu manakala van putih berkenaan pula sudah tiada di tempat kejadian,” katanya ketika dihubungi hari ini.
Habibi berkata, tiada sebarang kecederaan dilaporkan dan kanak-kanak terbabit juga berada dalam keadaan selamat.

Dalam pada itu, Habibi menasihati orang awam agar sentiasa memeriksa kebenaran setiap kejadian yang berlaku sebelum menularkan sesuatu berita atau kenyataan di laman sosial.
“Hal ini penting bagi mengelakkan timbul kegusaran awam sehingga boleh mencetuskan huru-hara dan situasi panik khususnya dalam kalangan ibu bapa,” ujarnya. – K! ONLINE


Polis ditahan cuba samun wanita China
Oleh LUQMAN RIDHWAN MOHAMED NOR

24 Ogos 2020, 9:07 pm
AMPANG JAYA – Seorang anggota polis ditahan kerana menyamun secara berkumpulan seorang jurujual wanita warganegara China di Jalan Perdana 3/10, Pandan Perdana di sini petang semalam.
Timbalan Ketua Polis Daerah Ampang Jaya, Superintendan Mohd. Azam Ismail berkata, dalam kejadian pukul 7 petang itu, mangsa didatangi tiga orang suspek disyaki warga tempatan yang memperkenalkan diri sebagai anggota polis ketika dia sedang minum di sebuah kedai bersama rakannya.
“Suspek telah bertindak memegang kedua-dua belah tangan mangsa dan kemudian menariknya ke kawasan letak kereta.
“Mangsa menjerit meminta tolong dan orang awam memberi bantuan kepadanya. Dua suspek melarikan diri manakala seorang suspek warga tempatan berumur 46 tahun yang bekerja sebagai polis berjaya ditangkap,” katanya dalam satu kenyataan di sini hari ini.
Beliau berkata, mangsa mengalami kerugian wang tunai lebih kurang RM5,000 dan barangan peralatan solekan wanita, namun tidak mengalami sebarang kecederaan.
“Usaha mengesan dan menangkap dua suspek yang telah dikenal pasti masih dijalankan,” katanya.

Kes disiasat mengikut Seksyen 395/397 Kanun Keseksaan iaitu samun berkumpulan dan sabit kesalahan boleh dipenjara selama 20 tahun dan dikenakan sebatan. – K! ONLINE


Dicekup cuba seludup migran
Oleh MOHD YUNUS YAKKUB

24 Ogos 2020, 10:51 pm
KUALA SELANGOR – Empat termasuk dua tekong laut dan darat warga Indonesia tidak sempat menyeludup keluar negara ini selepas dicekup berhampiran jeti Chia Ahlon, Pantai Redang, Sekinchan semalam.
Kesemua suspek berusia 23 dan 39 diberkas menerusi Ops Benteng kira-kira pukul 10.45 malam.
Pegawai Pemerintah Batalion 4 Pasukan Gerakan Am (PGA) , Superintendan Zulafendy Hassan berkata, kedua-dua tekong itu dipercayai terlibat dalam penyeludupan migran.
Katanya, mereka bertindak membawa dan menghantar pendatang asing tanpa izin (PATI) keluar dari Malaysia melalui jalan laut yang tidak diwartakan.
“Dua tekong itu cuba menyeludup dua rakan senegara mereka menggunakan bot nelayan kelas B.
“Justeru, kita merampas bot itu bersama enjin, peralatan menangkap ikan dan empat telefon bimbit pelbagai jenama serta wang tunai RM129,” katanya dalam kenyataan di sini hari ini.

Beliau menegaskan nilai keseluruhan rampasan dianggarkan RM601,979.
Zulafendy turut menjelaskan kesemua mereka dibawa ke Balai Polis Sekinchan untuk siasatan lanjut.
“Kes disiasat mengikut Akta Anti Pemerdagangan Orang dan Anti Penyeludupan Migran (Atipsom) 2007 dan Seksyen 6 (3) Akta Imigresen 1963,” katanya. – K!ONLINE


Jumlah penumpang Prasarana turun 50 peratus
Oleh KOSMO!

24 Ogos 2020, 10:15 pm
KUALA LUMPUR – Prasarana Malaysia Bhd. (Prasarana) mencatat penurunan hampir 50 peratus dalam jumlah penumpang perkhidmatannya bagi separuh pertama 2020 (1H2020) akibat pandemik Covid-19.
Presiden dan Ketua Pegawai Eksekutifnya, Muhammad Nizam Alias berkata, Rapid Rail yang mengendalikan perkhidmatan Transit Aliran Ringan (LRT), Transit Aliran Massa (MRT), monorel serta Bas Rapid yang beroperasi di Kuala Lumpur, Selangor, Pulau Pinang, Perak dan Pahang mengalami penurunan ketara jumlah penumpang bagi tempoh itu.
“Penumpang Rapid Rail menunjukkan penurunan sebanyak 43.9 peratus kepada 63.2 juta penumpang bagi 1H2020 berbanding pengurangan 112,729 penumpang tempoh yang sama 2019.
“Penurunan tertinggi dicatatkan pada April iaitu 93.7 peratus semasa Perintah Kawalan Pergerakan (PKP) diumumkan, namun keadaan mulai bertambah baik dan penumpang mula meningkat secara beransur-ansur selepas pelbagai PKP dilaksanakan,” katanya.
Beliau berkata demikian kepada pemberita pada sesi taklimat media berhubung prestasi kewangan Prasarana 2019 dan 1H2020 di sini semalam.
Muhammad Nizam menjelaskan, Bas Rapid juga mencatatkan penurunan jumlah penumpang sebanyak 49.2 peratus dalam tempoh 1H2020 dengan jumlah yang dicatatkan sebanyak 41.3 juta penumpang berbanding 81.2 juta pada 2019.
“Tempoh tersebut menyaksikan prestasi kebolehpercayaan perkhidmatan Prasarana untuk Rapid Rail meningkat sebanyak 0.04 peratus hingga 99.95 peratus manakala Bas Rapid meningkat 0.61 peratus kepada 98.19 peratus berbanding tempoh sama tahun lalu,” katanya.
Tambah beliau, pengendali pengangkutan awam utama di Malaysia itu juga akan lebih fokus kepada menjaga kebajikan penumpang dalam usaha memberi kualiti perkhidmatannya pada tahap tertinggi dan memperkukuhkan strategi perniagaannya.
Selain itu, Muhammad Nizam menjelaskan, Prasarana telah mengeluarkan pas perjalanan tanpa had, My30 pada 15 Jun lalu, sebagai salah satu usaha kerajaan untuk menggalakkan orang ramai menggunakan perkhidmatan awam.
“Kami menawarkan pakej khas yang ditawarkan sehingga akhir tahun.
“Pakej ini telah mendapat sambutan yang baik dan menggalakkan, syarikat mencatat jualan bagi pas berkenaan sebanyak 302,052 unit pada 15 Jun dan 20 Ogos lalu,” katanya.


Lelaki warga emas menjala ikan ditemui mati lemas
Oleh MOHD SYALMIZI HAMID

24 Ogos 2020, 9:34 pm
SEBERANG PERAI – Seorang lelaki warga emas yang sedang menjala ikan di pesisir Pantai Bersih, Butterworth di sini ditemui mati lemas dipercayai selepas tergelincir hari ini.
Dalam kejadian kira-kira pukul 3.10 petang itu, mangsa, Tang Kok He, 69, ditemui dalam keadaan tidak sedarkan diri dengan hanya memakai seluar pendek oleh orang awam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa dikatakan pergi ke pantai itu bersendirian untuk menjala ikan kira-kira pukul 12.30 tengah hari.
“Mangsa ditemui oleh orang ramai di pesisir pantai sebelum dia dikejarkan ke Hospital Seberang Jaya dan disahkan meninggal dunia akibat lemas.
“Menurut isterinya, mangsa sering pergi menjala bagi memulihkan tangan kirinya selepas diserang strok tiga tahun lalu,” katanya kepada pemberita di sini hari ini.
Beliau berkata, kes itu diklasifikasikan sebagai mati mengejut. – K! ONLINE


Pemandu Honda Accord tidak langgar penghantar makanan
24 Ogos 2020, 10:48 pm
SUBANG JAYA – Polis menafikan dakwaan pemandu kereta jenis Honda Accord terlibat dalam kemalangan membabitkan seorang penghantar makanan Food Panda di Persiaran Putra Mahkota di sini hari ini.
Timbalan Ketua Polis Daerah Subang Jaya, Superintendan Amihizam Abdul Syukor berkata, pemandu tersebut membuat laporan susulan ada dakwaan dia melanggar penunggang motosikal berkenaan.
Katanya, ketika kejadian pemandu tersebut dikatakan dalam perjalanan ke sebuah klinik sebelum melihat mangsa langgar pembahagi jalan dan terseret di atas jalan raya.
“Pemandu cuba untuk menolong mangsa tetapi ada orang awam lain membantu menyebabkan dia meneruskan perjalanan ke klinik bersama anaknya.
“Selain itu, pihak polis juga sudah periksa kereta terbabit dan tiada sebarang kesan kemalangan atau kesan kemek,” katanya dalam satu kenyataan di sini hari ini.
Jelas Amihizam, polis sedang menjalankan siasatan status yang dimuat naik di Facebook berkenaan kemalangan tersebut.

“Kami masih lagi menyiasat dan mencari mangsa di hospital-hospital berdekatan,” jelasnya.
Terdahulu, tular satu status yang dimuat naik di Facebook meminta orang ramai untuk mencari pemandu kereta yang melarikan diri setelah melanggar seorang penghantar makanan. – K! ONLINE


FGV bakal nikmati penjimatan RM1.5 bilion
Oleh KOSMO!

24 Ogos 2020, 10:09 pm
KUALA LUMPUR – Penamatan Perjanjian Pajakan Tanah (LLA) antara Felda dengan FGV Holdings Bhd. (FGV) dijangka memberi penjimatan sehingga RM1.5 bilion kepada FGV.
Ketua Pegawai Eksekutif Kumpulan FGV, Datuk Haris Fadzilah Hassan berkata, sekiranya perjanjian itu dimeterai, komitmen tahunan sebanyak RM1.5 bilion itu bakal meningkatkan aliran tunai sekali gus pinjaman pembiayaan akan lebih positif.
Menurut beliau, jumlah RM1.5 bilion itu merupakan kos operasi FGV yang melibatkan RM300 juta untuk penanaman semula, RM300 juta (pembajaan), RM270 juta (kos perumahan pekerja) dan RM590 juta kos upah.
Walau bagaimanapun, menurutnya penamatan perjanjian LLA itu hanya dapat diselesaikan dalam tempoh 18 bulan selepas notis dikeluarkan.
“Daripada aspek pengurusan perniagaan (selepas penamatan LLA) sememangnya ia akan menjadi lebih kecil kerana FGV mempunyai segmen gula dan pengangkutan, tetapi perlu diingatkan bahawa kami masih mempunyai 80,000 hektar tanah bukan LLA,” katanya.
Beliau berkata demikian pada sidang akhbar selepas mengumumkan prestasi suku kedua bagi tahun kewangan 2020 FGV di sini semalam.
Haris Fadzilah menerangkan, sekiranya Felda menamatkan LLA, perjanjian tersebut hanya melibatkan tanah.
FGV kini masih mempunyai 68 kilang pemprosesan sawit.
“Kami masih mempunyai kilang yang akan menerima buah sawit tetapi kami tidak lagi perlu mengeluarkan perbelanjaan mengurus tanah, penanaman semula dan juga gaji pekerja.
“FGV akan menjadi seperti kilang pihak ketiga sekali gus boleh memberi tumpuan kepada peningkatan kadar perahan minyak (OER) bagi memastikan kecekapan kos,” jelas beliau.
LLA yang bermula sejak 2012 sejajar dengan prospektus penyenaraian FGV di Bursa Malaysia itu adalah untuk tempoh selama 99 tahun merangkumi 355,000 hektar tanah.
Di bawah terma semasa LLA yang boleh dirunding semula pada setiap 20 tahun, FGV perlu membayar yuran pajakan tetap berjumlah RM248 juta di samping 15 peratus keuntungan hasil ladang kepada Felda.
Haris Fadzilah berkata, perjanjian LLA itu disifatkan tidak memberi apa-apa makna kepada FGV memandangkan pada hakikatnya syarikat tersebut tidak memiliki tanah berkenaan.


Bendera Georgia dikibar separuh tiang
Oleh KOSMO!

24 Ogos 2020, 9:17 pm
TBILISI, Georgia – Negara bekas Kesatuan Soviet, Georgia mengumumkan hari berkabung hari ini selepas 17 orang terkorban dalam kemalangan ngeri apabila sebuah bas terjunam 80 meter dari sebatang jalan pergunungan.
Polis berkata, kemalangan tersebut berlaku kelmarin di rantau Mtskheta-Mtianeti, Pergunungan Caucasus.
Bas mini itu terjatuh dari sebuah lereng di kawasan perbandaran Dusheti, menyebabkan 17 orang terbunuh dan tiga mangsa parah, kata kementerian dalam negeri dalam satu kenyataan.
Pekerja-pekerja kecemasan memindahkan mangsa yang cedera untuk rawatan perubatan dan polis masih menyiasat punca nahas.
Sementara itu, kerajaan Georgia mengisytiharkan hari ini sebagai hari berkabung dengan bendera negara itu dikibarkan separuh tiang.
Georgia mempunyai rekod keselamatan jalan raya yang buruk, manakala Pertubuhan Kerjasama Ekonomi dan Pembangunan menyenaraikan Georgia antara yang terburuk dalam kalangan negara anggotannya melibatkan statistik kematian akibat  kemalangan jalan raya. – AFP


PRN Sabah: PCS tegaskan tetap enggan bergabung bersama parti lain
Oleh KOSMO!

24 Ogos 2020, 9:01 pm
Oleh IVAN AMIRUL
KOTA KINABALU – Parti Cinta Sabah (PCS) tetap dengan pendirian tidak mahu bergabung bersama parti lain dalam Pilihan Raya Negeri (PRN) Sabah akan datang.
Presiden PCS, Datuk Seri Anifah Aman berkata, parti terbabit akan meneruskan rancangan untuk bertanding di sebanyak mungkin kerusi seperti diberitahu sebelum ini.
“Saya mengucapkan terima kasih kepada pihak yang mahu bergabung bersama PCS namun kami tetap teguh dengan keputusan kami.
“Sebagai Presiden PCS, saya ingin mengulang dan menegaskan sekali lagi yang kami tidak akan bergabung dengan parti lain bagi PRN Sabah dan mahu bertanding sebanyak mungkin kerusi supaya dapat membentuk kerajaan,” katanya menerusi kenyataan dalam laman sosial Facebook beliau hari ini.
Status itu dipercayai bagi mengulas kenyataan Presiden UMNO, Datuk Seri Dr Ahmad Zahid Hamidi semalam yang berkata mengenai pembentukan pakatan semua parti pembangkang di Sabah bagi menghadapi PRN Sabah bulan depan.

Antara parti yang disebut termasuklah PCS, Parti Maju Sabah (SAPP), Parti Liberal Demokratik (LDP), Parti Bersatu Sabah (PBS), Parti Perpaduan Rakyat Sabah (PPRS) dan Parti Solidariti Tanah Airku (STAR).
Terdahulu, Anifah sebelum ini turut menegaskan PCS akan tidak terikat dengan mana-mana pihak untuk melaksanakan apa saja agenda demi kepentingan rakyat Sabah. – K! ONLINE


ADUN muda Selangor bersidang secara virtual
Oleh KOSMO!

24 Ogos 2020, 7:13 pm
Oleh MOHAMAD NAUFAL MOHAMAD IDRIS
SHAH ALAM – Seramai 56 peserta yang bakal terpilih dalam program Ahli Dewan Negeri (ADN) Muda Selangor akan bersidang atas talian pada 3 Oktober depan.
Speaker Dewan Undangan Negeri (DUN) Selangor, Ng Suee Lim berkata, ini selaras norma baharu dalam pandemik Covid-19 di negara ini.
“Pejabat Dewan Negeri akan bekerjasama dengan TV Selangor dan Bahagian Pengurusan Maklumat Pejabat Setiausaha Kerajaan Negeri (SUK) untuk memastikan persidangan berjalan lancar.
“Sekiranya ada peserta yang mempunyai masalah internet di tempat mereka, saya akan meminta Ahli Dewan Undangan Negeri (Adun) kawasan mereka untuk membenarkan peserta tersebut menggunakan kemudahan internet di pusat khidmat Adun itu sendiri,” katanya pada sidang akhbar program Ahli Dewan Negeri (ADN) Selangor Virtual 2020, di pejabat Setiausaha Kerajaan Negeri (SUK) Selangor, di sini hari ini.
Suee Lim memberitahu, pihaknya menerima 316 penyertaan daripada belia yang berumur 15 hingga 35 tahun.

Ujar beliau, penyertaan program tersebut dibuka pada 21 Ogos lalu dan akan ditutup pada 4 September.
“Saringan akan dibuat oleh Penggerak Belia Tempatan (PeBT) Majlis Perbandaran Subang Jaya (MPSJ) Zon 16, pertubuhan Undi18 serta pejabatnya sendiri bagi memilih 56 peserta yang mewakili setiap DUN di negeri Selangor.
“Kita akan pastikan kesemua peserta ini mewakili semua kumpulan kaum, agama, golongan wanita, kumpulan Orang Kelainan Upaya (OKU) dan sebagainya,” katanya.
Mengulas lanjut, beliau menegaskan peserta akan dibahagikan kepada dua kumpulan iaitu pihak kerajaan dan pembangkang seperti persidangan DUN negeri yang sebenar.
“Mereka akan terikat dengan semua peraturan yang termaktub dalam Peraturan-Peraturan Tetap Bagi Dewan Negeri Selangor 1965,” katanya. – K! ONLINE


Pokok damar pupus dijumpai semula di Besut
Oleh MOHD AZLI ADLAN

24 Ogos 2020, 8:46 pm
BESUT – Jabatan Perhutanan Semenanjung Malaysia (JPSM) telah menemui semula pokok damar hitam siput daun besar yang sebelum ini dilaporkan telah pupus lebih 10 tahun lalu.
Ketua Pengarah Perhutanan, Datuk Mohd. Ridza Awang berkata, setakat ini, tiga batang pokok damar hitam siput daun besar atau nama saintifiknya, shorea kuantanensis tersebut telah dijumpai di Taman Eko-Rimba Lata Tembakah, Hutan Simpan Pelagat dekat sini.
Beliau berkata, kali terakhir pokok spesies sama ditemui di negara ini di Hutan Simpan Bukit Goh, Kuantan, Pahang pada tahun 1936.
“Pokok damar siput daun besar yang terdapat di Taman Eko-Rimba Lata Tembakah, Hutan Simpan Pelagat tersebut telah dijumpai dua pegawai JPSM, Mohd. Nasir Mohd. dan Salleh Endut pada tahun 2014.
“Penemuan itu kemudiannya disahkan Institut Penyelidikan Perhutanan Malaysia (FRIM) baru-baru ini,” katanya kepada pemberita di sini hari ini.
Mohd. Ridza berkata, pakar botani, Prof. Peter Ashton dari Britain yang pernah menghasilkan jurnal berhubung spesies berkenaan pada tahun 1978 juga mengesahkan pokok yang ditemui di Taman Eko-Rimba Lata Tembakah, Hutan Simpan Pelagat itu adalah shorea kuantanensis.

Beliau berkata, kajian Universiti Putra Malaysia (UPM) pula mendapati pokok damar siput daun besar tersebut yang paling tua berusia 76 tahun.
“Setiap pokok shorea kuantanensis yang ditemui mencatatkan pertumbuhan antara 28 sentimeter (cm) hingga 76 cm,” katanya.
Mohd. Ridza berkata, JPSM dengan kerjasama Jabatan Perhutanan Terengganu telah membina petak hutan pemuliharaan tinggi di kawasan pokok damar damar siput daun besar berkenaan ditemui.
Beliau berkata, ia bertujuan spesies pokok terancam itu dapat dipulihara dan diurus secara efektif agar tidak terus pupus.
“Selain itu, 2,000 anak pokok damar hitam siput daun besar telah disemai di Tapak Semaian Bukit Cina, Pasir Akar dekat sini dan Tapak Semaian Chalok, Setiu.
“Kita juga bercadang untuk menanam anak benih pokok ini di habitat asalnya di Kuantan dengan kerjasama Jabatan Perhutanan Pahang,” katanya. – K! ONLINE


Polis cekup suspek kes pecah rumah cuba larikan diri
Oleh KOSMO!

24 Ogos 2020, 8:52 pm
Oleh ROHANA MOHD NAWI
KOTA BHARU – Polis bertindak pantas apabila berjaya menahan seorang lelaki yang dipercayai terlibat dalam kes pecah sebuah rumah banglo di Ketereh di sini semalam.
Suspek lelaki berusia 25 tahun itu ditahan di perhentian bas Lembah Sireh di sini dan dipercayai cuba melarikan diri ke Kuala Lumpur selepas 7 jam polis menerima laporan daripada mangsa yang merupakan seorang guru.
Ketua Polis Daerah Kota Bharu, Asisten Komisioner Abdul Rahim Daud berkata, lelaki itu ditahan kira-kira pukul 8 malam semalam oleh sepasukan pegawai dan anggota Jabatan Siasatan Jenayah Kota Bharu.
Beliau berkata, hasil pemeriksaan terhadap lelaki yang berasal dari Gombak, Selangor itu membawa kepada penemuan semula wang tunai, pelbagai jenis mata wang dan barang kemas yang dianggarkan bernilai RM100,000.
“Hasil siasatan di rumah mangsa yang berusia 51 tahun mendapati, tiada sebarang kesan pecah atau umpil pada pintu dan tingkap. Rumah itu juga tidak dipasang jeriji.

“Polis menemui tujuh kesan cap jari di tempat kejadian,” katanya ketika dihubungi Kosmo! sebentar tadi.
Katanya, sebelum kejadian, mangsa bersama suaminya keluar dari rumah pada pukul 4 petang kelmarin untuk menghadiri majlis kenduri di Kuala Krai sebelum pulang kira-kira lima jam kemudian.
Abdul Rahim berkata, bagaimanapun, mangsa mendapati bekas simpanan barang kemasnya telah berubah tempat kira-kira pukul 5.15 pagi semalam.
“Mangsa kemudian membuat laporan di Ibu Pejabat Polis Daerah Kota Bharu berhubung kejadian itu pada pukul 1 petang semalam.
“Hasil siasatan mendopati suspek mempunyai lima rekod jenayah dan dadah,” katanya.
Kes disiasat bawah Seksyen 380 Kanun Keseksaan kerana mencuri. – K! ONLINE


Pegawai Kesihatan ditahan peroleh projek RM30,000
Oleh KOSMO!

24 Ogos 2020, 8:35 pm
Oleh IVAN AMIRUL
KOTA KINABALU – Suruhanjaya Pencegahan Rasuah Malaysia (SPRM) Sabah menahan seorang Penolong Pegawai Kesihatan berikutan disyaki menggunakan kedudukan bagi memperoleh projek bernilai hampir RM30,000 hari ini.
Lelaki berusia 40 tahun itu difahamkan ditahan di Pejabat SPRM Sabah kira-kira pukul 10 pagi selepas hadir memberi keterangan hari ini.
Menurut sumber, suspek sudah mendapatkan projek bagi kerja-kerja pembekalan serta perkhidmatan bagi pejabat kesihatan di sebuah daerah di Sabah menerusi syarikat miliknya.
Sementara itu, Pengarah SPRM Sabah, S Karunanithy ketika dihubungi mengesahkan penahanan itu dan berkata kes tersebut disiasat mengikut Seksyen 23 Akta SPRM 2009.
Bagaimanapun, beliau berkata suspek kini sudah dibebaskan dengan jaminan SPRM. – K! ONLINE


10 nyawa melayang dalam letupan bom berkembar di Filipina
Oleh KOSMO!

24 Ogos 2020, 7:10 pm
MANILA – Sekurang-kurangnya 10 orang terbunuh dan puluhan lagi cedera termasuk askar dan polis dalam serangan bom berkembar membabitkan seorang pengebom bunuh diri di selatan Filipina, kata beberapa pegawai.
Serangan berlaku di bandar Jolo, kepulauan Sulu di mana tentera kerajaan memerangi kumpulan Abu Sayyaf.
Komander tentera tempatan, Leftenan Jeneral Corleto Vinluan berkata, lima askar dan empat orang awam maut  apabila bom buatan sendiri yang diletakkan pada motosikal meletup di luar sebuah pasar raya di Jolo.
“16 askar cedera dalam letupan waktu tengah hari itu,” katanya.
Seorang lagi pegawai tentera, Leftenan Kolonel Ronaldo Matgeo memberitahu, kira-kira 20 penduduk awam turut cedera.
“Askar kami melihat seorang individu meninggalkan motosikal tersebut di luar sebuah pasar raya yang ramai pengunjung termasuk anggota tentera.  Motosikal itu segera diletupkan,” kata Matgeo.

Letupan kedua berlaku tidak lama kemudian di jalan yang sama apabila seorang pengebom bunuh diri wanita meletupkan dirinya, menyebabkan seorang mangsa maut dan enam anggota tentera cedera.
“Kumpulan Abu Sayyaf berkemungkinan besar  dalang serangan berkembar ini,” kata Matgeo.
Letupan tengah hari tadi berlaku selepas ketua Abu Sayyaf diberkas di Pulau Mindanao awal bulan ini.
Sejak itu, pasukan keselamatan diletakkan  dalam keadaan siap siaga berhubung kemungkinan serangan balas dilancarkan susulan penahanan ketua Abu Sayyaf, Abduljihad Susukan.
Dia didakwa berhubung 23 kes bunuh, lima jenayah penculikan dan enam percubaan membunuh, kata polis.  – AFP


Sabah gesa Wisma Putra bertegas
Oleh KOSMO!

24 Ogos 2020, 8:45 pm
Oleh IVAN AMIRUL
KOTA KINABALU – Kerajaan negeri meminta Wisma Putra memanggil Duta Filipina di Kuala Lumpur bagi memberikan amaran keras kepada negara Filipina berhubung pelanggaran ke atas kedaulatan Sabah.
Ketua Menteri Sabah, Datuk Seri Mohd. Shafie Apdal berkata rakyat negeri berkenaan sudah dijanjikan keselamatan dan perlindungan semasa penubuhan Persekutuan Malaysia pada tahun 1963.
“Oleh itu, Kementerian Luar perlu mengambil tindakan tegas terhadap perkara yang disifatkan sebagai pelanggaran Kedaulatan Sabah serta provokasi tidak sepatutnya.
“Sabah adalah negeri yang berdaulat dan perkara ini sudah diselesaikan sejak sekian lama,” katanya menerusi kenyataan media hari ini.
Beliau berkata demikian bagi mengulas laporan berkaitan keputusan Jawatankuasa Hal Ehwal Luar Negara Filipina membenarkan cetakan peta Filipina meliputi kawasan 320 kilometer Zon Ekonomi Eksklusif (EEZ) dan Sabah di dalam passport negara itu.

Mengulas lanjut mengenai perkara itu, Mohd. Shafie berkata, Wisma Putra tidak boleh berlembut selepas pihak berkuasa Filipina mengeluarkan pelbagai kenyataan tidak masuk akal sejak kebelakangan ini.
Menurut beliau, Sabah adalah negeri merdeka di dalam Persekutuan Malaysia melalui Perjanjian Malaysia 1963 (MA63) yang telah diterangkan dan diterima oleh Pertubuhan Bangsa-Bangsa Bersatu.
“Walau apapun yang terjadi, Filipina tidak mempunyai asas, sejarah atau lunas perundangan untuk membuat tuntutan ke atas Sabah.
“Kita amat kesal apabila Filipina bertindak bertentangan dengan semangat ASEAN serta prinsip asas saling menghormati kedaulatan, kesaksamaan, integriti wilayah masing-masing dan identiti negara bagi setiap anggota ASEAN. – K! ONLINE


Jamal sedia beri tunjuk ajar pada KPN
Oleh EDDY AQMAL MOHAMED HAMIDI

24 Ogos 2020, 7:24 pm
KUALA LUMPUR – Ketua UMNO Bahagian Sungai Besar, Datuk Seri Jamal Md. Yunos hadir ke Bukit Aman hari ini bagi memberi keterangan susulan memorandum berhubung aktiviti perjudian haram yang diserahkannya kepada pihak polis minggu lalu.
Kehadiran beliau ke Bukit Aman turut ditemani beberapa individu termasuk peguamnya dan dilihat tiba kira-kira pukul 3.45 petang.
“Saya telah dihubungi oleh Bukit Aman untuk hadir memberikan keterangan tentang siasatan ke atas memorandum yang telah saya serahkan kepada pihak polis minggu lalu dan saya berterima kasih kepada Ketua Polis Negara kerana amat prihatin dengan isu tersebut.
“Memorandum berkenaan adalah tentang permohonan agar siasatan ke atas laporan yang telah saya buat pada tahun 2016 berhubung aktiviti perjudian haram di sekitar Selangor dibuka semula,” katanya ketika ditemui di pekarangan Bukit Aman di sini hari ini.
Menurut Jamal, beliau turut menawarkan diri untuk memberikan tunjuk ajar kepada pihak polis dalam usaha membanteras dan sekaligus menangani masalah perjudian.
“Saya sudi menawarkan diri untuk memberikan tunjuk ajar kepada Ketua Polis Negara walaupun beliau seorang yang sangat berpengalaman.

“Saya mohon pihak Polis Diraja Malaysia untuk mengambil perkhidmatan yang saya tawarkan secara percuma ini,” katanya.
Sementara itu, Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid ketika dihubungi mengesahkan kehadiran Jamal ke Bukit Aman.
“Saya mengesahkan kehadiran beliau (Jamal) ke Bukit Aman untuk diambil keterangan.
“Siasatan kini sedang dilakukan di bawah Seksyen 500 Kanun Keseksaan dan Seksyen 233 Akta Komunikasi dan Multimedia 1998,” katanya ketika dihubungi Kosmo! hari ini. – K! ONLINE


Cara pelik artis Indonesia kekal awet muda
Oleh KOSMO!

24 Ogos 2020, 8:46 pm
JAKARTA – Artis veteran Indonesia yang pernah popular dengan watak antagonis, Vicky Burki dilaporkan memiliki tabiat pelik iaitu minum  urin sendiri sebagai kaedah untuk kekal awet muda, lapor portal Sripoku.com hari ini.
Vicky atau nama sebenar Victorine Cherryline Soedarjono Burki dikatakan berbuat demikian beberapa tahun lalu setiap kali selepas dia bangun pagi.
“Vicky minum urin  sebagai terapi. Setiap pagi, saya akan bangun daripada tidur dan berbuat demikian. Ini sudah dilakukan sejak 10 tahun lalu,” katanya yang kini memberi fokus kepada tarian balet.
Malah katanya, rutin itu menjadikan dirinya lebih sihat dan dapat menangkis pelbagai jenis jangkitan.
Selain rutin pelik itu, Vicky mengamalkan gaya hidup sihat dengan bersenam setiap hari, mematuhi waktu tidur harian dan berfikiran positif.
Dia juga menukar gaya pemakanannya untuk menjadi seorang vegetarian.

Selebriti yang sudah menjangkau usia 50-an itu memilih untuk kekal bujang kerana percaya perkahwinan tidak menjamin kebahagiaan serta kebersamaan.
Vicky lahir di Bandung, Jawa Barat pada 17 Jun 1965. Dia kini seorang jurulatih aerobik dan mengendalikan program Primaraga menerusi stesen penyiaran ANTV.
Pernah memegang gelaran Ratu Aerobik Asia pada 1988, Vicky juga membintangi beberapa drama sinetron, antaranya Janji Hati dan Anakku Bukan Anakku. – Agensi


Da Sylva enggan cepat dabik dada
Oleh MUHAMMAD ZUHAILY BADLISHAH

24 Ogos 2020, 8:13 pm
KUALA LUMPUR – Penyerang prolifik Terengganu FC, Dominique Da Sylva enggan berasa selesa dengan kecemerlangannya menjaringkan enam gol daripada empat perlawanan Liga Super setakat ini.
Sebaliknya, pemain berusia 31 tahun itu mahu terus memberikan prestasi terbaik agar dapat membantu Terengganu mencapai keputusan membanggakan dalam baki tujuh perlawanan selepas ini.
“Saya sendiri tak jangka dapat meraih enam gol daripada empat perlawanan kerana fokus saya cuma memberikan aksi yang terbaik apabila diturunkan bermain di atas padang.
“Tiada aksi kompetitif dalam tempoh lebih daripada empat bulan sebenarnya bukan sesuatu yang mudah. Kami sebagai satu pasukan perlu bekerja keras untuk berada pada tahap sekarang.
“Apa yang penting, kami perlu teruskan berlatih dan memberikan fokus sepenuhnya terhadap perlawanan akan datang yang saya percaya ia pastinya lebih sukar,” katanya.
DA Sylva (kiri) muncul wira Terengganu selepas meledak dua gol dalam kemenangan 2-0 ke atas PJ City di Stadium MBPJ kelmarin. – FB TERENGGANU FC

‘Mesin gol’ dari Mauritania itu berjaya meledak dua gol membantu Terengganu mencatat kemenangan 2-0 ke atas Petaling Jaya (PJ) City FC pada aksi tertunda Liga Super di Stadium Majlis Bandaraya Petaling Jaya (MBPJ) kelmarin.

Da Sylva akan terus menjadi pertaruhan Terengganu menjelang aksi keempat Liga Super berdepan Sabah di Stadium Sultan Mizan Zainal Abidin, Kuala Terengganu pada Sabtu ini.
Skuad bimbingan Mohd. Nafuzi Zain itu ketika ini menduduki tangga ketiga Liga Super dengan tujuh mata selepas empat perlawanan, tiga mata di belakang juara bertahan yang juga pendahulu liga, Johor Darul Ta’zim. – K! ONLINE


Lelaki warga emas lemas sebelum sempat buat pemeriksaan kesihatan
Oleh MOHD SYALMIZI HAMID

24 Ogos 2020, 8:50 pm
SEBERANG PERAI – Hasrat seorang anak lelaki untuk membawa bapanya melakukan pemeriksaan kesihatan di hospital tidak kesampaian apabila warga emas itu ditemui mati lemas di dalam Sungai Permatang Bendahari, Kepala Batas di sini hari ini.
Lebih menyayat hati apabila mayat mangsa, Ooi Kay Huat, 68, ditemui terapung di dalam sungai dalam keadaan masih mengenakan topi keledar kira-kira pukul 12.30 tengah hari.
Mayat mangsa yang masih lengkap berpakaian itu ditemui dalam keadaan tertiarap selain dompet dan telefon miliknya ditemui bersama. Motosikal mangsa belum ditemui.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa sepatutnya menjalani pemeriksaan penyakit jantung di sebuah hospital swasta hari ini, namun ketika anaknya mahu menjemput di rumah keluarganya di Simpang Ampat pada pagi tadi, mangsa tiada di rumah.
“Anak mangsa berusia 39 tahun kemudiannya dimaklumkan oleh ibunya bahawa lelaki itu berkemungkinan pergi ke sebuah tokong untuk sembahyang dengan menunggang motosikal, namun dia tidak ditemui di situ.
“Anak mangsa berasa tidak sedap hati dan telah pergi menyemak di beberapa hospital namun tidak menemui bapanya sebelum membuat laporan polis berhubung kehilangannya,” katanya kepada pemberita di sini hari ini.

Menurut Noorzainy, sebaik laporan polis dibuat, anak mangsa diminta pergi ke Hospital Kepala Batas untuk membuat pengecaman mayat seorang lelaki yang ditemui di tepi sungai.
“Daripada pengecaman mayat itu, anak mangsa mengesahkan bahawa ia adalah mayat bapanya.
“Hasil siasatan lanjut ke atas mayat itu tidak menemui sebarang unsur jenayah dan punca kematiannya adalah disebabkan lemas,” katanya.
Noorzainy berkata, mangsa yang juga seorang pesara dikatakan tidak mempunyai masalah kewangan serta tidak pernah bergaduh dengan sesiapa.
Kes diklasifikasikan sebagai mati mengejut. – K! ONLINE


Tiada perkhidmatan feri Pulau Pinang tiga hari
Oleh MOHD SYALMIZI HAMID

24 Ogos 2020, 5:23 pm
SEBERANG PERAI – Sistem perkhidmatan feri di negeri ini tidak beroperasi dan tergendala selama tiga hari bermula hari ini ekoran masalah teknikal pada enjin feri.
Ketua Rapid Ferry, Osman Amir berkata, penangguhan perkhidmatan itu adalah berikutan masalah teknikal pada kesemua empat buah feri yang berulang alik dari Pangkalan Raja Tun Uda, Butterworth di sini dan Pangkalan Sultan Abdul Halim di George Town dekat sini.
“Dengan itu, Rapid Ferry telah menyediakan perkhidmatan bas percuma untuk membawa penumpang dari Penang Sentral di Butterworth dan Terminal Weld Quay di George Town.
“Sebanyak 10 buah bas disediakan dengan frekuensi 10 hingha 20 minit dan kami memohon maaf di atas kesulitan,” katanya dalam satu kenyataan hari ini. – K! ONLINE


Penyeludup Indonesia mati terkena tembakan
Oleh KOSMO!

24 Ogos 2020, 5:18 pm
Oleh MASTURAH SURADI
KOTA TINGGI – Seorang lelaki warga Indonesia maut selepas terkena tembakan ketika bergelut dengan anggota penguatkuasa Maritim Malaysia (APMM) dalam operasi di perairan Tanjung Kelesa, Pantai Timur Johor awal pagi tadi.
Pengarah APMM Negeri Johor, Laksamana Pertama Maritim Nurul Hizam Zakaria berkata, insiden berlaku ketika anggota APMM Zon Maritim Tanjung Sedili cuba menggagalkan cubaan menyeludup keluar Burung Murai Batu dan Murai Kampung.
Kejadian jenayah itu dilakukan suspek bersama seorang lagi rakannya yang juga rakyat tempatan masing-masing berumur lingkungan 40 hingga 62 tahun.
Jelasnya, kedua- dua bot tersebut ditahan bot ronda APMM yang sedang melaksanakan Op Benteng Laut 1/2020 sekitar pukul 1.30 pagi dan 2.15 pagi di kedudukan 2.0 dan 2.1 batu nautika utara Tanjung Kelesa, Bandar Penawar, Johor.
Katanya, bot pertama yang ditahan menemui dua lelaki warga tempatan manakala bot kedua dinaiki tiga lelaki warga Indonesia di mana ketika bot pertama ditahan, pemeriksaan mendapati bot tersebut membawa muatan lebih kurang 90 bakul berisi burung Murai Batu dan Murai Kampung.

“Siasatan mendapati bot pertama sedang menunggu sebuah lagi bot dan dipercayai untuk diseludup ke negara jiran. Sejurus bot kedua dari Indonesia tiba, anggota APMM bertindak melompat ke dalam bot tersebut untuk pemeriksaan.
“Menyedari kehadiran pihak berkuasa, bot tersebut terus memecut laju dan mengemudi secara merbahaya serta cuba melanggar bot ronda Maritim Malaysia.
“Dalam usaha untuk memberhentikan bot tersebut telah berlaku pergelutan dan tekong bot bertindak agresif dengan cubaan merampas senjata api anggota penguat kuasa sehingga tercetusnya insiden tembakan dan mengakibatkan salah seorang penyeludup terkena tembakan dan disahkan meninggal dunia oleh petugas perubatan di Pusat Kesihatan Tanjung Sedili,”katanya di sini hari ini.
Nurul Hizam berkata, laporan polis bersabit kematian lelaki berusia 40an itu telah dibuat dan siasatan diserahkan kepada pihak polis untuk tindakan lanjut.
Tambahnya, kedua-dua bot serta tahanan bersama rampasan lebih kurang 90 bakul burung Murai telah dibawa ke jeti Zon Maritim Tanjung Sedili.
“Nilai rampasan keseluruhan dianggarkan bernilai lebih kurang RM290,000 termasuk sebuah bot dengan empat enjin 200 kuasa kuda, sebuah bot satu enjin 40 kuasa kuda dan 90 bakul dengan muatan lebih kurang 10 ekor burung Murai setiap bakul,”katanya. – K! ONLINE


Mohd. Khairuddin akan disiasat -PM
Oleh AHMAD SHAHERMAN SHAMSURI

24 Ogos 2020, 6:07 pm
KUALA LUMPUR – Siasatan menyeluruh dan tindakan undang-undang akan diambil ke atas Menteri Perusahaan Perladangan dan Komoditi, Datuk Dr. Mohd. Khairuddin Aman Razali yang telah melanggar perintah kuarantin selepas pulang dari Turki.
Perdana Menteri, Tan Sri Muhyiddin Mohd Yassin berkata, setiap rakyat Malaysia adalah tertakluk di bawah undang-undang dan tidak ada sesiapa pun akan terkecuali.
“Kerajaan mengambil maklum dan memandang serius kes dakwaan pelanggaran perintah kuarantin oleh Menteri Perusahaan Perladangan dan Komoditi (Mohd. Khairuddin) setelah beliau pulang dari Turki pada 7 Julai lalu.
“Sehubungan itu, saya serahkan kepada pihak berkuasa yang berkenaan bagi menjalankan siasatan yang menyeluruh dan mengambil tindakan sewajarnya mengikut proses undang-undang,”katanya dalam satu kenyataan di sini hari ini.
Kosmo! sebelum ini melaporkan, Mohd. Khairuddin tidak mematuhi perintah kuarantin selepas pulang dari lawatan tidak rasmi di Turki pada 3 hingga 7 Julai lalu.
Sebaliknya, Ahli Parlimen Kuala Nerus itu menghadiri persidangan Dewan Rakyat pada 13 Julai.

Bagaimanapun, ujian Covid-19 yang dilakukan sebaik beliau tiba di Lapangan Terbang Antarabangsa Kuala Lumpur daripada lawatan rasmi itu disahkan negatif. – K! ONLINE.


RUU Pembiayaan Covid-19 diluluskan
Oleh MOHD RIDZAUDDIN ROSLAN

24 Ogos 2020, 6:57 pm
KUALA LUMPUR- Persidangan Dewan Rakyat sebulat suara meluluskan Rang Undang-Undang (RUU) Langkah-Langkah Sementara Bagi Pembiayaan Kerajaan (Penyakit Koronavirus 2019) 2020 di peringkat dasar sebentar tadi.
RUU itu yang dibentangkan untuk bacaan kali pertama oleh Timbalan Menteri Kewangan, Mohd. Shahar Abdullah dibahas secara adil oleh Ahli Parlimen daripada blok kerajaan dan pembangkang sebelum diluluskan.
Menteri Kewangan, Tengku Datuk Seri Zafrul Tengku Abdul Aziz ketika menggulung RUU itu berkata, kesemua pembiayaan rangsangan ekonomi itu disuntik daripada pinjaman domestik.
“Keadaan itu berikutan negara mempunyai tahap kecairan mencukupi dengan anggaran bernilai hampir RM146 bilion sekali gus mengurangkan risiko tukaran mata wang asing.
“Buat masa ini, kerajaan akan menggunakan instrumen pembiayaan dalam negeri kerana ia dapat mengurangkan pendedahan risiko tukaran asing serta risiko pembiayaan semula,” katanya di Dewan Rakyat di sini.
Tambah beliau, kerajaan juga bersedia menambah peruntukan suntikan dana fiskal dan membentangkan pakej rangsangan lanjutan mengikut keadaan semasa kelak.

“Pembentangan RUU itu hanya melibatkan suntikan langsung fiskal sebanyak RM45 bilion kerana ia adalah sejumlah wang yang akan dibelanjakan daripada Kumpulan Wang Disatukan.
“Daripada jumlah RM45 bilion tersebut, sebanyak RM30.608 bilion telah disalurkan selain program subisidi upah mengambil pecahan paling besar,” jelasnya.
RUU tersebut melibatkan perbelanjaan tambahan berjumlah RM45 bilion dengan memberi fokus berhubung pembiayaan kerajaan bagi mengurangkan kesan ekoran Covid-19. – K! ONLINE


Usah teruskan spekulasi isu bendera Kelantan terbalik
Oleh KOSMO!

24 Ogos 2020, 5:31 pm
KOTA BHARU – Orang ramai diharap tidak meneruskan spekulasi dan tanggapan negatif berhubung isu bendera negeri Kelantan yang didakwa dipasang secara terbalik di di Dewan Perniagaan Cina, Jalan Kebun Sultan di sini baru-baru ini.
Pemasangan bendera Kelantan yang didakwa terbalik di dewan itu menimbulkan kemarahan orang ramai terutamanya masyarakat di negeri ini sehingga ia tular di laman sosial.
Presiden Dewan Perniagaan Cina Kelantan Yap Eng Or berkata, bendera itu sudah dipasang mengikut kedudukan yang betul tetapi ia diterbangkan angin sehingga ia kelihatan seperti terbalik.
Katanya, sebelum kejadian itu tular, bendera Kelantan telah diganti dengan bendera baharu pada Khamis lalu selepas bendera asal yang berkibar di sebatang tiang di kawasan itu tidak pernah bertukar sejak lebih 10 tahun lalu.
“Disebabkan oleh itu, kita mengambil inisiatif untuk menukar bendera negeri yang baharu.
“Saya juga tidak menyangka kedudukan bendera itu terbalik akibat angin kuat sehingga tali bahagian atas tercabut,” katanya pada sidang akhbar di Dewan Perniagaan Cina, Jalan Kebun Sultan di sini hari ini.

Menurut Eng Or, selepas kejadian itu tular pada Jumaat lalu, pihaknya telah mengambil tindakan dengan kembali memperbetulkan kedudukan bendera tersebut dengan segera.
Katanya, pihak Dewan Perniagaan Cina tidak berniat secara langsung untuk menimbulkan sebarang masalah berhubung isu bendera itu malah pihaknya sentiasa mempunyai hubungan baik dengan kerajaan negeri.
“Kita juga sudah beroperasi selama 108 tahun dan tiada masalah seperti ini sebelum ini.
“Saya memohon kepada orang ramai agar tidak lagi memanjangkan isu sensitif seperti ini sehingga ia menimbulkan ketegangan dalam kalangan masyarakat,” katanya.
Tambah Ong Er, pihaknya telah membuat laporan polis berhubung kejadian itu di Ibu Pejabat Polis Daerah Kota Bharu di sini pada pukul 5.30 petang semalam. – K! ONLINE


UiTM terima perisian syarikat simulasi ulung Korea
Oleh KOSMO!

24 Ogos 2020, 5:20 pm
Oleh ISKANDAR SHAH MOHAMED
SHAH ALAM – Universiti Teknologi Mara (UiTM) menjadi universiti pertama di Asia Tenggara menerima perisian simulasi pembuatan berjumlah RM3.3 juta daripada sebuah syarikat simulasi terulung di Korea, Metal Forming Research Coporation (MFRC).
Perisian itu digunakan pemain industri Korea bagi memendekkan masa pembuatan, mengurangkan kos dan mengoptimumkan penggunaan logam melalui inovasi pembangunan serta acuan pembuatan.
Naib Canselor UiTM, Prof Emeritus Datuk Dr. Mohd. Azraai Kassim berkata, kolaborasi bersama rakan industri antarabangsa seumpama itu memberi peluang kepada penuntut menggunakan teknologi simulasi luar negara yang terkini.
“Perisian itu diserahkan kepada Institut Penyelidikan Pembuatan Pintar (SMRI) hasil hubungan antarabangsa yang terjalin sejak 2016 antaranya latihan industri, penyelidikan dan penerbitan.
“Sebanyak 40 perisian berkaitan aeroangkasa dan automotif serta pembuatan berkaitan logam itu akan diintegrasikan ke dalam pengajian ijazah Kejuruteraan Mekanikal sebelum diperluaskan ke pihak industri tempatan,” katanya selepas majlis memorandum persefahaman (MoU) di sini hari ini.

Memorandum itu ditandatangani Azraai mewakili UiTM dan Presiden MFRC, Prof Dr. Mansoo Joun serta Presiden Universiti Kebangsaan Gyeongsang (GNU), Prof Dr. Soon-Ki Kwon, secara maya di bangunan Canseleri UiTM.
Azraai menambah, kerjasama UiTM dengan MFRC dan GNU itu akan melibatkan selama lima tahun.
Mengulas lanjut, Mohd. Azraai berkata, dua alumni daripada Fakulti Kejuruteraan Mekanikal UiTM turut mendapat tajaan penuh untuk pengajian siswazah di GNU.
“Ini seterusnya menepati agenda transformasi UiTM2025 dengan misi menjadi universiti bertaraf dunia yang maju dalam bidang sains, teknologi dan keusahawanan.
“Selain itu, ia selaras dengan Pelan Strategik UiTM bagi melahirkan lebih ramai graduan berkualiti tinggi yang memenuhi kehendak pasaran kerja industri,” katanya. – K! ONLINE


Pelukis pelan rugi RM841,000 ditipu Macau Scam
Oleh MOHD YUNUS YAKKUB

24 Ogos 2020, 5:25 pm
KLANG – Gara-gara panik dikatakan terlibat kegiatan penggubahan wang haram menyebabkan seorang pelukis pelan kerugian RM841,000 selepas diperdaya sindiket Macau Scam, baru-baru ini.
Mangsa berusia 64 tahun itu ditipu oleh sindiket tersebut yang menyamar sebagai pegawai polis.
Ketua Polis Daerah Klang Selatan, Asisten Komisioner Shamsul Amar Ramli berkata, kejadian bermula 19 Mac lalu apabila mangsa menerima panggilan daripada individu yang memperkenalkan diri sebagai polis dari Ibu Pejabat Polis Kontinjen (IPK) Sabah.
Katanya, suspek mendakwa mangsa terlibat dalam kegiatan pengubahan wang haram dan akan dikenakan denda penalti sebanyak RM630,000.
“Bimbang dengan dakwaan itu mengakibatkan mangsa menyerahkan semua maklumat perbankannya kepada suspek.
“Mangsa kemudiannya menyedari dirinya ditipu selepas membuat semakan dengan mendapati wang miliknya berjumlah RM841,000 telah dipindahkan ke dalam lima akaun berbeza,” katanya ketika dihubungi di sini hari ini.

Tambah Shamsul Amar, mangsa kemudiannya membuat laporan polis Sabtu lalu dan kes disiasat
mengikut Seksyen 420 Kanun Keseksaan.
Dalam perkembangan sama, beliau meminta orang ramai agar tidak mudah panik dan membuat semakan dengan pihak berkuasa selain merujuk laman sesawang www.ccid.rmp.gov.my/semakmule khususnya berkaitan nombor akaun sindiket Macau Scam. – K! ONLONE


Tujuh premis dikompaun, diarah tutup
Oleh KOSMO!

24 Ogos 2020, 6:18 pm
Oleh MASTURAH SURADI
KOTA TINGGI – Tujuh premis makanan di Pantai Awam Jason Bay, Tanjung Sedili di sini dikompaun selepas gagal mematuhi Prosedur Operasi Standard (SOP) Perintah Kawalan Pergerakan Pemulihan (PKPP) kelmarin.
Ketua Polis Daerah Kota Tinggi, Superintendan Hussin Zamora berkata, kompaun dikeluarkan pasukan polis Task Force Covid-19 dalam operasi dilakukan dengan kerjasama pihak Kementerian Kesihatan Malaysia (KKM) bermula pukul 4 hingga 7 petang.
“Semasa operasi dijalankan didapati kesemua premis gagal mematuhi SOP dan protokol KKM yang telah ditetapkan untuk mencegah penularan pendemik wabak Covid-19 kerana tiada kawalan pintu keluar masuk premis, tiada saringan suhu pekerja dan tiada rekod buku difenksi premis.
“Pemeriksaan lanjut juga mendapati terdapat premis yang diperiksa tidak mengamalkan penjarakan sosial di dalam kawasan premis,”katanya dalam satu kenyataan hari ini.
Hussin berkata, kesemua premis telah diarahkan tutup oleh pihak Kementerian Kesihatan Malaysia di bawah Seksyen 18(1)(f) Akta 342 dan telah dimaklumkan mengenai kesalahan itu sebelum kompaun bernilai RM1000 dikeluarkan mengikut Perkara 10, Peraturan-Peraturan Pengawalan Penyakit Berjangkit (PPPPB)(No.7) 2020.

Jelasnya, polis Kota Tinggi memberi amaran keras dan tidak akan berkompromi dengan mana-mana premis yang melanggar SOP yang telah ditetapkan bagi mencegah penularan wabak Covid-19. – K! ONLINE


Warga Bangladesh maut terkena renjatan elektrik
Oleh KOSMO!

24 Ogos 2020, 7:07 pm
Oleh ISWAN SHAFIQ ISA
SEBERANG PERAI – Seorang lelaki warga asing maut selepas terkena renjatan elektrik di sebuah hotel di Machang Bubok, Bukit Mertajam di sini kira-kira pukul 2 petang tadi.
Mangsa, Mahmud Hasan Rabani, 26, yang juga seorang warga Bangladesh dipercayai meninggal dunia semasa sedang melakukan kerja-kerja penyelenggaraan dan membaiki alat penghawa dingin di hotel tersebut.
Ketua Polis Daerah Seberang Perai Tengah, Asisten Komisioner Shafee Abd Samad berkata, siasatan awal polis setakat ini mengesahkan bahawa renjatan elektrik itu menjurus kepada punca kematian mangsa.
“Saya diberitahu, mangsa dikejarkan ke wad kecemasan di hospital berhampiran oleh pasukan bomba dan penyelamat Bukit Mertajam selepas menerima panggilan kecemasan mengenai kejadian itu.
“Bagaimanapun, sebaik sahaja sampai di wad berkenaan, dia telah disahkan meninggal dunia oleh seorang doktor yang bertugas di situ,” katanya yang memberitahu, kes itu diklasifikasikan sebagai mati mengejut. – K! ONLINE


PH lulus rundingan terus bernilai RM6.61 bilion
Oleh MOHD RIDZAUDDIN ROSLAN

24 Ogos 2020, 6:31 pm
KUALA LUMPUR- Pakatan Harapan (PH) dilaporkan meluluskan sebanyak 101 projek dengan perolehan bernilai RM6.61 bilion secara rundingan terus ketika menjadi kerajaan sebelum ini.
Mendedahkan perkara itu, Menteri Kewangan, Tengku Datuk Seri Zafrul Tengku Abdul Aziz berkata, tender itu diluluskan ketika Lim Guan Eng menjadi Menteri Kewangan ketika itu.
“101 projek perolehan bernilai RM6.61 bilion telah diluluskan secara rundingan terus oleh kementerian kewangan,” katanya ketika menggulung Rang Undang-Undang (RUU) Langkah-Langkah Sementara bagi Pembiayaan Kerajaan (Penyakit Koronavirus 2019 (Covid-19) 2020 di Dewan Rakyat di sini tadi.
Pendedahan itu turut menyebabkan suasana di dalam Dewan Rakyat menjadi kecoh seketika selain ada Ahli Parlimen mahu senarai penerima didedahkan kepada umum.
Cadangan itu turut dipersetujui oleh Ketua Pembangkang, Datuk Seri Anwar Ibrahim. – K! ONLINE


Tumba kini dilaporkan dalam keadaan baik
Oleh KOSMO!

24 Ogos 2020, 4:15 pm
Oleh IVAN AMIRUL
KOTA KINABALU – Harimau dahan bernama Tumba berjaya ditangkap semula berikutan terlepas daripada Taman Hidupan Liar Lok Kawi, semalam kini dilaporkan dalam keadaan baik di bawah jagaan doktor veterinar.
Pengarah Jabatan Hidupan Liar (JHL) Sabah, Augustine Tuuga berkata, Tumba ketika ini ditempatkan di Klinik Taman Hidupan Liar Lok Kawi sehingga kandang ekshibitnya siap dibaiki untuk memastikan Tumba tidak lagi terlepas semula.
“Pihak taman juga akan menambah dawai besi bagi mengelakkan kejadian berulang kembali.
“Selain itu, kita turut membina pagar perimeter sekeliling kandang ekshibit.
“Tumba dan seekor lagi harimau dahan jantan lain bernama Boboi dijangka berumur antara sembilan sehingga 11 tahun akan dimasukkan semula di kandang ekshibit pameran pada minggu depan selepas penilaian keselamatan kandang ekshibit selesai,” katanya menerusi kenyataan media hari ini.

Tumba yang juga harimau dahan jantan jenis Sunda Clouded Leopard berumur kira-kira antara lapan sehingga 10 tahun terlepas dari kandang ekshibitnya awal pagi semalam.
Kejadian berkenaan hanya disedari oleh pihak Taman Hidupan Liar Lok Kawi pada pukul 6.15 pagi hari sama sebelum kakitangan taman terlihat Tumba berkeliaran di dalam kawasan terbabit.
Taman Hidupan Liar Lok Kawi kemudiannya ditutup sementara kepada pelawat bagi tujuan keselamatan.
Operasi pencarian Tumba tamat apabila haiwan berkenaan berjaya ditangkap semula pada pukul 8.45 malam semalam menggunakan ‘tranquilliser’ atau ubat pelali.
Terdahulu, laporan tentang kehilangan Tumba menjadi tular selepas satu surat pemberitahuan dikeluarkan kepada beberapa kampung berhampiran taman hidupan liar berkenaan.
Antara isi kandungan surat itu termasuklah meminta orang awam berhati-hati sekiranya menemui haiwan itu selain segera menghubungi JHL. – K! ONLINE


Mayat nelayan lemas di Kuala Sepetang ditemui
Oleh KOSMO!

24 Ogos 2020, 5:02 pm
Oleh ZAKI SALLEH
TAIPING – Operasi mencari seorang nelayan yang lemas setelah terjatuh ke dalam Sungai Deraka di Kampung Dew kampidekat Kuala Sepetang di sini ketika mengangkat bubu bersama seorang rakan berakhir apabila mayatnya ditemui hari ini.
Mayat ditemui pada pukul 8 pagi oleh sekumpulan nelayan kira-kira 11 meter dari lokasi mangsa dipercayai hilang.
Ketua Polis Daerah Taiping, Asisten Komisioner Osman Mamat berkata, penemuan kemudian dimaklumkan kepada pasukan penyelamat yang sedang melakukan pencarian.
Menurut beliau, sepasukan anggota bomba yang menaiki sebuah bot kemudian dihantar ke lokasi berkenaan untuk membawa mayat naik ke tebing.
“Identiti mangsa disahkan sebagai Mohamad Sofian Zainudin berusia 38 tahun dan beralamat di Kampung Setia Jaya, Kamunting.

“Mayat telah dihantar ke Hospital Taiping untuk bedah siasat dan mangsa disahkan meninggal dunia kerana lemas,” katanya di sini hari ini.
Dalam kejadian yang berlaku kira-kira pukul 10.30 pagi semalam, mangsa bersama seorang rakan terjatuh ke dalam sungai tersebut setelah bot yang mereka naiki terlanggar sebatang kayu.
Bagaimanpun, rakan mangsa berjaya menyelamatkan diri.
Susulan itu, satu gerakan mencari telah dilancarkan oleh pasukan penyelamat melibatkan 15 anggota dari Balai Bomba dan Penyelamat Taiping, Angkatan Pertahanan Awam, polis dan nelayan. – K! ONLINE


Arak lebih RM800,000 dirampas
Oleh KOSMO!

24 Ogos 2020, 4:50 pm
Oleh KHAIRUL MOHD. ALI
ISKANDAR PUTERI – Pasukan Polis Marin (PPM) Wilayah Dua berjaya mematahkan cubaan satu sindiket menyeludup 483 karton minuman keras bernilai RM810,898.20 dalam dua serbuan berasingan sekitar Gelang Patah, di sini semalam.
Komander PPM Wilayah Dua, Asisten Komisioner Muhd Zailani Abdullah berkata, dalam operasi itu pihaknya turut menahan seorang lelaki tempatan yang merupakan penjaga premis berusia 46 tahun.
Katanya, kejayaan tersebut bermula daripada risikan dibuat terhadap aktiviti penyeludupan di pesisir pantai Forest City, di sini.
“Risikan seterusnya mendapati barang diseludup dibawa menaiki kenderaan untuk disimpan di premis ditetapkan sebelum diedar ke pasaran.
“Serbuan di lokasi kedua berjaya setelah pihak berkuasa menerima maklumat hasil soal siasat terhadap orang yang disyaki ketika serbuan pertama dijalankan,” katanya dalam satu kenyataan, di sini hari ini.

Menerusi serbuan itu, PPM Wilayah Dua menemui 21 kotak mengandungi 483 karton minuman keras pelbagai jenis disyaki tidak bercukai. Turut dirampas sebuah kenderaan pelbagai guna, Honda Odyssey.
Muhd. Zailani turut berkata, nilai keseluruhan rampasan melibatkan minuman keras dan sebuah kenderaan adalah RM910,898.20. – K! ONLINE.


Kekasih pelajar tingkatan satu ditahan
Oleh KOSMO!

24 Ogos 2020, 4:32 pm
Oleh ROHANA MOHD. NAWI
KOTA BHARU – Seorang pelajar tingkatan tiga ditahan polis selepas dipercayai merogol kekasihnya yang merupakan pelajar tingkatan satu awal Jun lalu.
Ketua Polis Daerah Kota Bharu, Asisten Komisioner Abdul Rahim Daud berkata, remaja lelaki itu ditahan selepas keluarga mangsa tampil membuat laporan polis Ahad lalu.
Menurutnya, berdasarkan laporan, mangsa mendakwa dia dirogol secara bergilir-gilir oleh dua orang lelaki di sebuah rumah kosong di Pondok Terusan, Pasir Tumboh, kira-kira pukul 3 pagi.
Katanya, sebelum kejadian, mangsa telah dibawa bersiar-siar oleh teman lelakinya dengan menunggang motosikal bersama seorang lagi rakan kepada teman lelakinya.
“Ketika berada di rumah kosong berkenaan mangsa telah dirogol secara bergilir-gilir oleh kedua lelaki terbabit,” katanya ketika dihubungi Kosmo! di sini hari ini.

Abdul Rahim berkata, mangsa yang masih bersekolah mengenali kedua-dua lelaki terbabit sebelum ini.
Menurutnya, keluarga mangsa yang mengetahui kejadian itu kemudian membawa mangsa ke balai polis untuk membuat laporan berhubung kejadian itu.
“Sebaik menerima laporan, polis menahan salah seorang lelaki terbabit untuk siasatan lanjut. Mangsa kemudian dihantar ke Hospital Raja Perempuan Zainab II di sini untuk rawatan dan pemeriksaan lanjut,” katanya.
Tambah Abdul Rahim, polis sedang mengesan seorang lagi suspek untuk membantu siasatan.
Siasatan dilakukan mengikut Seksyen 376 Kanun Keseksaan kerana merogol. – K! ONLINE


TM belanja RM10.9 juta jadikan Klang bandar pintar
Oleh KOSMO!

24 Ogos 2020, 3:50 pm
Oleh MOHAMAD NAUFAL MOHAMAD IDRIS
KLANG – Telekom Malaysia (TM) membelanjakan RM10.9 juta untuk projek fiberisasi di bandar Klang dalam menjadikan daerah itu sebagai bandar pintar menjelang 2025.
Ketua Bahagian Operasi Zon Tengah TM, Datuk Zuraidah Mohd. Said berkata, jumlah tersebut turut merangkumi projek-projek lain sedang dijalankan syarikat telekomunikasi tersebut di bandar tersebut.
Kata beliau, pihaknya telah membentangkan kertas cadangan kerjasama strategik dengan
Majlis Perbandaran Klang (MPK) pada 10 Ogos lalu bagi membantu pihak berkuasa tempatan itu mencapai aspirasinya secepat mungkin.
“Sebanyak 84 projek menaiktaraf jalur lebar berkelajuan tinggi (fiber) sedang dijalankan dengan melibatkan 4,675 port Unifi.
“Saya yakin MPK akan meneroka sumber pendapatan yang baharu dan seterusnya berpeluang untuk mengurangkan kos operasi menerusi kerjasama strategik ini,” katanya ketika berucap dalam program Taklimat Agensi Prihatin Bandar Pintar oleh Telekom Malaysia di Dewan Hamzah Klang di sini hari ini.

Sementara itu, Yang Dipertua MPK, Dr. Ahmad Fadzil Ahmad Tajuddin berkata, pihaknya komited untuk menjadikan Klang sebagai salah sebuah bandar pintar di negara ini.
Ujarnya, ini juga selaras mendokong aspirasi kerajaan Selangor mahu mewujudkan bandar pintar sebanyak mungkin bagi menjadi negeri pintar pada tahun 2025.
“Saya amat berbesar hati apabila pihak TM sanggup datang ke Klang bagi memberikan taklimat kepada penduduk Klang mengenai usaha yang akan dilakukan mereka dalam menjadikan Klang sebagai bandar pintar.
“Ini merupakan satu titik perubahan kepada penduduk did aerah ini daripada aspek cara hidup selain menikmati internet berkelajuan tinggi di bandar ini,” jelasnya. – K! ONLINE


1,000 penduduk dibelenggu masalah lalat
Oleh KOSMO!

24 Ogos 2020, 5:06 pm
Oleh MOHD. RIFAAT ABD. HAMID
JITRA – Lebih 1,000 penduduk di empat kampung di Mukim Jeram di sini dibelenggu dengan masalah bau dan lalat dari sebuah ladang ternakan ayam di situ sejak 20 tahun lalu.
Kampung tersebut adalah Kampung Tanjung, Kampung Guar, Kampung Gelong Rambai dan Kampung Rang.
Penduduk, Hajar Ahmad, 67, dari Kampung Tanjung berkata, masalah itu menyebabkan penduduk kampung hidup dalam keadaan tidak selesa.
“Kami malu dengan tetamu yang datang ke rumah apabila melihat makanan dihurung banyak lalat.
“Pelbagai usaha dilakukan tetapi tidak berjaya untuk menghalau lalat tersebut,” katanya.

Dia ditemui semasa tiga Exco Kerajaan Negeri Kedah iaitu Dr. Robert Ling Kui Ee, Azman Nasrudin dan Halimaton Shaadiah Saad meninjau ladang ternakan ayam berkenaan di sini hari ini.
Katanya, penduduk juga berasa bimbang setiap kali mahu mengadakan kenduri.
“Lauk dihurung lalat selain bau busuk yang meloyakan,” ujarnya yang tinggal kira-kira 20 meter dari ladang ayam itu.
Seorang lagi penduduk, Asri Abdullah,50, dari Kampung Guar pula berkata, masalah lalat sangat memberi kesan dalam kehidupan penduduk di kawasan itu.
Katanya, ada penduduk yang terpaksa tidur menggunakan kelambu pada waktu siang .
Sementara itu, Robert yang merupakan Pengerusi Jawatankuasa Alam Sekitar Kedah berkata, pihaknya akan mengarahkan pegawai Jabatan Alam Sekitar memantau  kawasan ladang ternakan ayam tersebut dari semasa ke semasa.
“Saya juga telah meminta penternak menyembur pembasmi lalat supaya masalah itu dapat diatasi,” katanya. – K! ONLINE


Polis berkas lelaki disyaki tokan dadah
24 Ogos 2020, 4:37 pm
KUALA LUMPUR – Polis memberkas seorang lelaki tempatan yang disyaki pengedar dadah di Jalan SS 22/34, Petaling Jaya, Sabtu lalu.
Sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Petaling Jaya, melakukan tangkapan ke atas suspek berusia 46 tahun terbabit sekitar pukul 4.30 petang.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, suspek yang memandu kereta jenis Honda ditahan kerana disyaki terlibat dalam kegiatan pengedaran dadah.
“Hasil pemeriksaan badan suspek, Polis merampas sebuah beg galas jenama ‘Body Glove’ miliknya yang mengandungi dua plastik bertulis ‘Nutra 8’ dan ‘Guanyingwang di mana kedua-dua plastik tersebut diisi serbuk putih disyaki dadah.
“Di dalam plastik ‘Nutra 8’ berisi dadah jenis ketamin seberat 1000 gram dan plastik ‘Guanyingwang’ mengandungi dadah jenis Syabu seberat 1010 gram,” katanya dalam satu kenyataan di sini hari ini.
Mengulas lanjut, Nik Ezanee berkata, polis turut merampas kereta Honda dipandu suspek bersama anak kunci dan alat kawalan jauh.

“Sementara itu, hasil siasatan mendapati, suspek mengaku memperolehi dadah daripada seorang lelaki yang dikenali dengan panggilan ‘Fecau’.
“Suspek juga mempunyai lima kes lampau iaitu dua rekod kes jenayah dan tiga rekod kes dadah,” ujarnya.
Katanya, suspek kini ditahan reman selama tujuh hari dan kes disiasat di bawah Seksyen 39B Akta Dadah Berbahaya 1952. – K! ONLINE


Empat penebang haram ditahan PGA
Oleh MOHD YUNUS YAKKUB

24 Ogos 2020, 4:57 pm
Oleh MOHD. YUNUS YAKKUB
KLANG – Tindakan empat lelaki menebang pokok bakau secara haram mengundang padah selepas ditahan di Jeti Sungai Kembong, Pulau Indah di sini semalam.
Pegawai Pemerintah Batalion 4 Pasukan Gerakan Am (PGA) , Superintendan Zulafendy Hassan berkata, penangkapan kesemua suspek warga tempatan berusia 28 hingga 53 tahun dilakukan pukul 10 malam hasil maklumat awam.
Katanya, hasil siasatan awal mendapati mereka disyaki terlibat aktiviti penebangan pokok bakau di sekitar Pulau Carey, Kuala Langat.
“Kesemua kayu pokok tersebut kemudiannya dijual secara haram untuk pasaran di dalam negara.
“Kita turut merampas sebanyak 200 batang kayu bakau, sebuah bot beserta enjin dengan anggaran nilai keseluruhan RM20,000,” katanya dalam kenyataan di sini hari ini.

Beliau menegaskan kesemua suspek telah dibawa ke Balai Polis Pandamaran untuk siasatan lanjut.
“Kes disiasat mengikut Akta Perhutanan Negara 1984,” katanya. -K!ONLINE


Nenek, dua cucu nyaris terperangkap dalam kebakaran
Oleh KOSMO!

24 Ogos 2020, 4:46 pm
Oleh NURULAZMA SHAFIQAH KHAIRUL AZHAR
JEMPOL – Seorang nenek bersama dua cucunya nyaris terperangkap dalam kebakaran di rumah mereka, Kampung Baru, Rompin, dekat sini pagi tadi.
Warga emas berusia 78 tahun dan kanak-kanak berusia 5 dan 8 tahun itu sempat keluar dari rumah tersebut selepas menyedari berlaku kebakaran.
Kejadian yang berlaku kira-kira pukul 11.30 pagi dan memusnahkan keseluruhan rumah kayu itu dikatakan bermula dari belakang rumah berkenaan.
Penolong Pengarah Operasi Jabatan Bomba dan Penyelamat Malaysia (JBPM) Negeri Sembilan, Ahmad Mukhlis Mokhtar berkata, pihaknya menerima panggilan kecemasan pada pukul 11.36 pagi.
Sepasukan anggota masing-masing dari Balai Bomba Dan Penyelamat Bahau dan Bandar Seri Jempol kemudian bergegas ke lokasi kejadian sebaik sahaja menerima panggilan itu .

Ahmad Mukhlis memberitahu, punca kebakaran masih dalam siasatan termasuk anggaran kerugian. – K! ONLINE


RM426.5 juta bangunkan rumah generasi baharu Felda
Oleh MOHD RIDZAUDDIN ROSLAN

24 Ogos 2020, 4:02 pm
KUALA LUMPUR – Kerajaan memperuntukkan sebanyak RM426.5 juta setakat ini bagi menyiapkan pembinaan projek Perumahan Generasi Baharu Felda (PGBF) dalam usaha memberi keselesaan kepada mereka.
Menteri di Jabatan Perdana Menteri (Ekonomi), Datuk Seri Mustapa Mohamed berkata, peruntukan dana sebanyak RM490 juta turut disediakan Felda antara 2013 dan 2014.
“Pada tahun 2017, kerajaan memperuntukkan sebanyak RM200 juta dan RM180 juta untuk tahun lalu. Pakej Rangsangan Ekonomi Prihatin Rakyat (Prihatin) yang diumumkan baru-baru ini turut menyediakan sebanyak RM46.5 juta.
“Daripada RM46.5 juta disediakan menerusi Prihatin, sebanyak RM19 juta atau 41 peratus untuk Kerteh 5 bagi menyiapkan projek terbengkalai secara berfasa,” katanya pada persidangan Dewan Rakyat di sini tadi.
Beliau berkata demikian bagi menjawab saolan Che Alias Hamid (Kemaman-Pas) yang mahu mengetahui tentang status rumah PGBF yang terbengkalai di Felda Kerteh 5. – K! ONLINE


Dua ahli Geng Alai ditahan
Oleh KOSMO!

24 Ogos 2020, 3:44 pm
Oleh NUR SYAZWANA MANSOR
SUNGAI PETANI – Polis menahan dua daripada empat ahli Geng Alai yang disyaki aktif melakukan jenayah samun dan pecah rumah termasuk premis sarang burung walit di daerah Kuala Muda pada 12 Ogos lalu.
Ketua Polis Daerah Kuala Muda, Asisten Komisioner Adzli Abu Shah berkata, dua lelaki berusia 26 dan 27 tahun itu ditahan sepasukan polis yang membuat rondaan cegah jenayah/Ops Covid-19 di sekitar Sungai Petani kira-kira pukul 4 pagi.
Kata beliau, anggota polis yang melakukan rondaan di Jalan Kampung Baru di sini ternampak sebuah kereta jenis Nissan Sunny berwarna putih dalam keadaan mencurigakan.
“Anggota kemudian mengarahkan pemandu supaya memberhentikan kereta untuk pemeriksaan tetapi suspek bertindak memecut sebelum terbabas ketika melalui Jalan Pinang Tunggal 2 berdekatan kawasan Perindustrian Ringan Taman Kempas,” katanya pada sidang akhbar di Ibu Pejabat Polis Daerah Kuala Muda di sini hari ini.
Adzli berkata, hasil pemeriksaan pada kereta tersebut menemui dadah jenis syabu dan beberapa peralatan dan senjata termasuk parang yang dipercayai digunakan untuk kegiatan pecah rumah.

Menurut beliau, siasatan awal mendapati kumpulan itu dikesan terlibat dalam enam kes jenayah membabitkan pecah rumah, samun bersenjata dan curi kenderaan sejak tahun lalu.
“Kedua-dua suspek yang ditahan dipercayai turut terbabit dalam enam kes curi sarang burung di daerah Kuala Muda.
“Hasil semakan mendapati mereka juga merupakan individu dikehendaki polis dan mempunyai lima rekod lampau berkaitan jenayah dan dadah selain positif dadah jenis methamphetamine,” katanya.
Dalam pada itu, Adzli berkata, melalui siasatan yang dilakukan suspek turut mendedahkan dua lagi rakan sejenayah mereka yang masih bebas dikenali sebagai Tang Aik Teong, 38, dan Teh Kim Hee, 46.
“Kita meminta kerjasama orang ramai yang mempunyai sebarang maklumat berhubung dua suspek yang masih bebas itu untuk menyalurkan maklumat ke balai polis berdekatan,” katanya.
Tambahnya, kes disiasat mengikut Seksyen 6 (1) Akta Bahan Kakisan Letupan dan Senjata Bahaya 1958, Seksyen 28 Akta Kesalahan Kecil 1955, Seksyen 39A(1) dan Seksyen 15 (1) Akta Dadah Berbahaya 1952, Seksyen 395 Kanun Keseksaan, Seksyen 457 Kanun Keseksaan dan Seksyen 379 A Kanun Keseksaan. – K! ONLINE


SPRM Kedah sita, beku harta RM868,000
Oleh KOSMO!

24 Ogos 2020, 2:49 pm
Oleh NUR ANATI JUHARI
ALOR SETAR – Suruhanjaya Pencegahan Rasuah Malaysia (SPRM) Kedah menahan seramai 47 individu termasuk pengarah sebuah syarikat serta menyita dan membekukan harta berjumlah RM868,000 sejak 1 Januari lalu hingga hari ini.
Pengarahnya, Datuk Shaharom Nizam Abd. Manap berkata, sepanjang tempoh itu, pihaknya menerima sebanyak 248 maklumat dan bertindak menahan 47 individu terdiri daripada 15 penjawat awam, 18 kakitangan swasta dan 14 orang awam.
“Daripada jumlah tersebut, kita membuka sebanyak 30 kertas siasatan atas kesalahan memberi dan menerima rasuah serta membuat tuntutan palsu,” katanya.
Beliau berkata demikian kepada pemberita selepas mengagihkan sebanyak 200 beg dan pelekat Jalur Gemilang kepada orang ramai pada Program Kibar Jalur Gemilang di Plaza Tol Alor Setar Utara di sini hari ini.
Kata beliau, sebanyak empat pertuduhan dibuat iaitu masing-masing dua kes di bawah Seksyen 17b Akta SPRM 2009 kerana memberi rasuah dan Seksyen 16(a)(B) Akta SPRM 2009 kerana menerima rasuah.

Dalam pada itu, menurut Sahaharom, trend yang melibatkan kes rasuah di negeri ini dilihat sentiasa ada walaupun pelbagai usaha dan kempen telah dijalankan oleh SPRM negeri untuk mengurangkan statistik kes tersebut.
“Contohnya, pada permulaan Perintah Kawalan Pergerakan sahaja kita telah menahan beberapa individu yang terlibat dengan rasuah dan dalam tempoh itu kes berkenaan sentiasa ada dan tidak menunjukkan sebarang pengurangan,” katanya.
Tambahnya, kebanyakan kes melibatkan Seksyen 17(b) dan Seksyen 18 Akta SPRM 2009 yang membabitkan tuntutan palsu. – K! ONLINE


19 guni kain batik seludup dirampas
Oleh KOSMO!

24 Ogos 2020, 2:44 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 8 merampas sebanyak 19 guni kain batik bernilai RM182,400 dipercayai diseludup dari negara jiran selepas menahan sebuah pacuan empat roda di Jalan Pintu Geng, Wakaf Che Yeh dekat sini kelmarin.
Pacuan empat roda jenis Mitsubishi Pajero itu berjaya ditahan oleh anggota PGA selepas mengekorinya sejauh 25 kilometer.
Pegawai Pemerintah PGA Batalion 8, Superintendan Muhammad Shamsuddin berkata, sepasukan anggota yang sedang melakukan tugas rondaan rutin telah terserempak dengan kenderaan yang dipandu dalam keadaan mencurigakan di jalan lama Pasir Mas-Kota Bharu.
“Anggota PGA telah mengekori Mitsubishi Pajero itu sehingga ke Jalan Pintu Geng dekat Wakaf Che Yeh.
“Terkejut melihat kenderaan mereka diekori, pemandu pacuan empat roda itu telah berhenti di bahu jalan,” katanya dalam satu kenyataan di sini hari ini.

Muhammad berkata, pemandu dan seorang penumpang hadapan bertindak melarikan diri ke dalam semak berhampiran selepas kenderaan mereka ditahan.
Katanya, hasil pemeriksaan di dalam pacuan empat roda itu membawa kepada penemuan 19 bungkusan guni mengandungi kain batik lukis yang diseludup masuk secara haram ke negara ini menggunakan pangkalan haram.
“Siasatan awal mendapati kain batik itu dibawa masuk untuk pasaran tempatan.
“Kesemua rampasan diserahkan kepada Jabatan Kastam Diraja Malaysia (JKDM) untuk tindakan dan siasatan lanjut,” ujarnya.
Kes disiasat bawah Seksyen 135(1)(d) Akta Kastam 1967. – K! ONLINE


Penduduk resah serangan gajah liar
Oleh KOSMO!

24 Ogos 2020, 2:29 pm
Oleh AIMUNI TUAN LAH
GUA MUSANG – Seramai 20 pemilik ladang sawit dan kebun getah di Kampung Kala Baru di sini hidup dalam kebimbangan apabila kawasan ladang mereka diganggu seekor gajah liar sejak empat bulan lalu.
Kejadian itu menyebabkan penduduk kampung takut untuk turun ke ladang selepas melihat gajah jantan itu berkeliaran di kawasan ladang kelapa sawit dan kebun getah seluas lebih 40 hektar baru-baru ini.
Seorang penduduk, Mazlan Mohamed, 52, berkata, dia mengalami kerugian sebanyak RM20,000 selepas gajah itu memusnahkan tanaman sawit dan getah miliknya sejak lebih sebulan lalu.
Katanya, dia bimbang kerugian akan terus meningkat selepas gajah liar itu dipercayai masih belum beredar dari kawasan tersebut.
“Kami terpaksa masuk ke kawasan ladang itu secara beramai-ramai kerana bimbang berlaku kejadian tidak diingini.

“Penduduk juga kerap kali terserempak dengan gajah yang memasuki kawasan tanaman penduduk untuk mencari makanan,” katanya ketika ditemui Kosmo! di sini hari ini.
Seorang pemilik ladang getah, Abdullah Salleh, 46, pula berkata, gajah liar itu dipercayai sudah menggangu kehidupan penduduk kampung sejak Perintah Kawalan Pergerakan (PKP) lalu namun, hingga kini masih tiada penyelesaian.
Katanya, penduduk kampung sudah biasa ternampak kelibat gajah di ladang apabila haiwan liar itu dilihat kerap keluar dan masuk ke kawasan tersebut.
“Pada kali ini, gajah liar itu berkeliaran dalam tempoh yang lama dalam ladang penduduk.
“Kami bimbang jika tiada tindakan segera diambil untuk menghalau gajah liar itu. Keadaan itu mungkin akan menjejaskan pendapatan kami yang bergantung kepada hasil ladang,” katanya.
Tambahnya, kebanyakan pemilik ladang sawit juga sedang menunggu hasil untuk mengutip hasil kira-kira setahun lagi dan serangan gajah itu jelas membimbangkan mereka.
Katanya, kebanyakan penduduk memiliki kawasan pertanian yang luas namun, ia tidak bermakna apabila hasil tanaman diusahakan sering dimusnahkan.  – K! ONLINE


Polis Sabah – Esscom hadapi jenayah rentas sempadan
Oleh KOSMO!

24 Ogos 2020, 3:37 pm
Oleh Ivan Amirul
KOTA KINABALU – Polis Sabah terus memperkukuh hubungan kerjasama dengan Kawasan Keselamatan Khas Pantai Timur Sabah (Esscom) bagi kesiapsiagaan menghadapi sebarang kegiatan jenayah rentas sempadan sepanjang proses Pilihan Raya Negeri (PRN) Sabah.
Ia termasuklah kes berkaitan penculikan untuk wang tebusan (KFR).
Pesuruhjaya Polis Sabah, Datuk Hazani Ghazali berkata, pihaknya tidak menafikan wujud ancaman KFR setiap kali pilihan raya dilaksanakan.
“Sewaktu Pilihan Raya Umum Ke-14 (PRU14) lalu juga terdapat satu kes membabit KFR. Oleh itu, pentingnya kita memperkukuhkan hubungan kerjasama antara IPK Sabah dan Esscom agar dapat menghalang segala ancaman di kawasan pantai timur.
“Ibu Pejabat Polis Kontinjen (IPK) Sabah bersama pihak risikan Esscom dan Bukit Aman sentiasa bekerja keras dalam usaha menangani jenayah berat ini.

“Selain itu, kita turut memiliki hubungan erat dengan pihak risikan di Selatan Filipina serta Indonesia,” katanya.
Beliau berkata demikian ketika sidang media selepas melakukan Kunjungan Hormat Pesuruhjaya Polis Sabah kepada Ketua Menteri, Datuk Seri Mohd Shafie Apdal hari ini.
Ditanya mengenai kunjungan hormat beliau ke atas Ketua Menteri, Hazani menyatakan kunjungan adalah bertujuan untuk menyampaikan visi dan misi beliau selaku Pesuruhjaya Polis Sabah yang baharu.
“Saya hendak fokus bagi menyelesaikan masalah kegiatan jenayah berkaitan dadah, penyeludupan dan perjudian yang berleluasa di seluruh negeri.
“Sabah ketika ini berada dikedudukan kedua tertinggi di Malaysia bagi kegiatan penyeludupan rokok dan minuman selain negeri ini turut menjadi hub transit dadah untuk diseludup ke negara jiran berhampiran,” katanya. – K! ONLINE


Salur maklumat bukan subahat seludup PATI
Oleh KOSMO!

24 Ogos 2020, 2:41 pm
Oleh MOHAMAD NAUFAL MOHAMAD IDRIS
SHAH ALAM- Masyarakat serta nelayan di sekitar kawasan Sekinchan diminta memberikan maklumat kepada pihak berkuasa sekiranya mengesyaki berlakunya aktiviti penyeludupan pendatang asing tanpa asing (PATI) di kawasan itu.
Ahli Dewan Undangan Negeri (ADUN) Sekinchan, Ng Suee Lim berkata, maklumat daripada dua pihak tersebut amat penting kepada pihak berkuasa dalam membendung kegiatan berkenaan daripada terus berlaku di kawasan Sekinchan.
“Saya ambil maklum mengenai tangkapan pihak berkuasa terhadap 28 PATI di perairan Sekinchan dalam satu operasi, baru-baru ini.
“Jadi saya harap orang ramai dan nelayan di Sekinchan, Sabak Bernam dan Sungai Besar dapat memberikan maklumat kepada pihak berkuasa sekiranya mengesyaki berlakunya aktiviti penyeludupan di kawasan mereka,” katanya dalam sidang akhbar program Ahli Dewan Negeri (ADUN) Selangor Virtual 2020, di pejabat Setiausaha Kerajaan Negeri (SUK) Selangor, di sini hari ini.
Beliau yang juga Speaker Dewan Undangan Negeri (DUN) Selangor berharap para nelayan di kawasan sama supaya tidak terlibat dengan menjadi ahli sindiket kumpulan berkenaan atau bersubahat dengan kumpulan itu.

“Mereka mempunyai tanggungjawab menjaga perairan negara daripada ditembusi oleh warga asing yang cuba memasuki negara ini melalui laluan perairan.
Kosmo! Online sebelum ini melaporkan seramai 28 PATI termasuk tekong ditahan selepas diseludup masuk menggunakan bot nelayan tempatan dalam Ops Benteng di Perairan Sekinchan, Rabu lalu.
Turut dirampas dalam operasi tersebut adalah tujuh buah bot bernilai RM4.2 juta. – K! ONLINE


Jual arak, rokok seludup belakang pintu premis judi
Oleh KOSMO!

24 Ogos 2020, 2:34 pm
Oleh ISKANDAR SHAH MOHAMED
SHAH ALAM – Taktik licik warga asing menjual arak dan rokok seludup di pintu belakang premis judi dan kedai haram di sekitar daerah ini terbongkar apabila diserbu polis baru-baru ini.
Dalam operasi bermula 12 hingga 21 Ogos lalu lalu itu membawa penahanan 68 pendatang asing tanpa izin (PATI) dan tiga warga tempatan berusia 17 hingga 45 tahun.
Ketua Polis Daerah Shah Alam, Asisten Komisioner Baharudin Mat Taib berkata, serbuan ke atas 367 kedai, premis perjudian dan gerai haram itu dilakukan hasil maklumat dan risikan pihaknya terhadap aktiviti mengaut keuntungan haram tanpa sebarang cukai oleh PATI.
Katanya, dalam hasil pemeriksaan merampas 4,335 kotak rokok dan 2,929 tin serta 1,247 botol arak pelbagai jenama yang dianggarkan berjumlah RM90,100.
“Hasil pemeriksaan, menahan 68 lelaki termasuk dua wanita melibatkan warga Indonesia, Bangladesh, India, Myanmar, Sri Lanka dan Pakistan.

“Tiga lagi warga tempatan yang diberkas merupakan pekerja premis,” katanya pada sidang akhbar di sini hari ini.
Jelas beliau, kes kini disiasat mengikut Seksyen 135 (1) (d) Akta Kastam dan Seksyen 76 Akta Eksais 1976.
“Selain itu, kesalahan tiada dokumen perjalanan pula disiasat mengikut Seksyen 6(1)(c) Akta Imigresen 1959/63,” katanya. -K! ONLINE


Harimau dahan hilang ditemui semula
Oleh KOSMO!

24 Ogos 2020, 3:24 pm
Oleh IVAN AMIRUL
KOTA KINABALU – Seekor harimau dahan dilaporkan terlepas dari kandang di Taman Hidupan Liar, Lok Kawi, pagi tadi berjaya ditemui semula oleh Jabatan Hidupan Liar (JHL) Sabah hari ini.
Harimau itu dipercayai terlepas kira-kira jam 6 pagi tadi sebelum operasi memburu haiwan terbabit dilancarkan sekitar kawasan taman berkenaan.
Bagaimanapun, haiwan itu ditemui semula kira-kira pukul 8.30 malam tadi dan kini sudah dibawa ke klinik zoo untuk pemeriksaan.
Laporan tentang kehilangan harimau dahan berkenaan menjadi tular selepas satu surat pemberitahuan dikeluarkan kepada beberapa kampung terletak berhampiran taman hidupan liar berkenaan.
Antara isi kandungan surat itu termasuklah meminta orang awam berhati-hati sekiranya menemui haiwan itu selain segera menghubungi JHL.

Sementara itu, Pengarah JHL Sabah, Augustine Tuuga ketika dihubungi mengesahkan perkara terbabit dan menyatakan harimau dahan dilaporkan terlepas itu sudah ditemui semula.
Menurut beliau, harimau terbabit berjaya ditangkap menggunakan ‘tranquilliser’ atau ubat penenang haiwan. – K! ONLINE


40 jam padam kebakaran kilang ayam
Oleh KOSMO!

24 Ogos 2020, 3:29 pm
Oleh DIYANATUL ATIQAH ZAKARYA
MELAKA – Pasukan bomba di negeri ini bertungkus-lumus kira-kira 40 jam menjalankan operasi pemadaman sebuah kilang ayam yang terbakar di Serkam di sini sejak awal pagi kelmarin.
Jurucakap Bomba dan Penyelamat negeri berkata, panggilan kecemasan diterima pada pukul 4.32 pagi kelmarin dan operasi pemadaman tamat pada pukul 9.36 malam tadi.
Katanya, seramai 20 anggota serta pegawai dari tiga Balai Bomba dan Penyelamat (BBP) iaitu BBP Merlimau, BBP Padang Temu dan BBP Jasin dikejarkan ke lokasi bersama-sama buah tiga jentera.
“Pasukan BBP Merlimau diketuai Komender Operasi diketuai Pegawai Bomba Kanan II, Norazlan Abu Bakar tiba di lokasi pada pukul 4.42 pagi dan penilaian menyeluruh dilakukan.
“Komander kemudian meminta pasukan bantuan dari BBP Padang Temu dan Jasin untuk mengawal kebakaran kira-kira 30 peratus dari luas kilang,” katanya ketika dihubungi di sini hari.

Katanya, bagaimanapun pada pukul 7.39 pagi kelmarin, anggaran keluasan kebakaran merebak kepada 40 peratus dan kerja-kerja pemadaman terus dilakukan di kawasan penyimpanan sejuk beku kilang berkenaan.
“Kebakaran berjaya dikawal pada 10 minit kemudian dan pada pukul 1.44 petang semalam pasukan meneruskan pemadaman di bahagian atas bangunan.
“Pada pukul 3 komander melaporkan pemadaman secara terus dilaksanakan di dalam bangunan dan operasi tamat sepenuhnya pada pukul 9.36 malam tadi,” katanya.
Jelasnya, tiga anggota turut melakukan kerja-kerja pemindahan gas amonia di dalam paip.
Katanya, punca sebenar dan nilai kerugian kebakaran di kilang ayam itu masih dalam siasatan. – K! ONLINE


Gelang emas lesap dibawa lari
Oleh KOSMO!

24 Ogos 2020, 2:55 pm
Oleh MOHAMAD FAIZAL HASHIM
JOHOR BAHRU – Dua suspek berpura-pura ingin membeli gelang tangan emas sebelum melarikan seutas gelang bernilai RM3,800 di kedai Taman Tiram Baru, Ulu Tiram, dekat sini, petang semalam.
Ketua Polis Daerah Seri Alam, Ismail Dollah berkata, dalam kejadian pukul 4.15 petang itu, seorang suspek lelaki dan wanita telah memasuki premis tersebut dengan memakai pelitup muka ingin membeli gelang tangan emas.
Katanya, suspek kemudiannya meminta kepada pengadu yang juga pemilik premis perniagaan itu gelang tangan emas 916 seberat 14 gram berharga RM 3,800 untuk dicuba.
“Setelah menerima gelang tangan emas tersebut, suspek terus melarikan diri dengan menaiki kereta jenis Perodua Axia berwarna biru.
“Mangsa tidak sempat untuk mengambil sebarang tindakan. Hasil semakan mendapati nombor pendaftaran kenderaan suspek dipercayai palsu,” katanya dalam satu kenyataan hari ini.

Ismail berkata, ketika kejadian berlaku, mangsa berusia 40 tahun berada di premis berkenaan bersama ibu bapanya yang sudah berusia dan tidak ada pelanggan lain ketika itu.
Katanya, mangsa sukar untuk mengecam wajah suspek kerana memakai pelitup muka malah tidak ada kamera litar tertutup (CCTV) dipasang di premis tersebut.
“Kita masih menjalankan siasatan berhubung kes ini. Orang ramai diminta menyalurkan sebarang maklumat kepada pihak polis bagi membantu siasatan.
“Sebarang maklumat boleh disalurkan kepada Pegawai Penyiasat Kanan, ASP Hafizudin di talian 0104008030,” katanya kes disiasat di bawah seksyen 380 Kanun Keseksaan. – K! ONLINE


Dua pengebom bunuh diri lakukan serangan di Jolo
Oleh KOSMO!

25 Ogos 2020, 9:18 pm
MANILA – Dua pengebom bunuh diri melakukan serangan bom di selatan Filipina yang membunuh 14 orang dan mencederakan puluhan mangsa, kata komander tentera Filipina hari ini.
Serangan semalam adalah yang paling buruk tahun ini dan berlaku di Pulau Jolo di mana pasukan keselamatan memerangi kumpulan militan Abu Sayyaf sejak sekian lama.
Letupan pertama pada awalnya disangka bom buatan sendiri yang diletakkan pada sebuah motosikal. Ia disusuli sejam kemudian oleh seorang pengebom bunuh diri wanita meletupkan bahan letupan pada badannya.
Lapan anggota pasukan keselamatan dan enam penduduk awam terbunuh dalam letupan terancang itu. Mangsa yang cedera pula termasuk 48 orang awam, 21 askar dan enam anggota polis.
Leftenan Jeneral Cirilito Sobejana berkata, keterangan saksi dan rakaman sistem televisyen litar tertutup (CCTV) menunjukkan bom pertama diletupkan oleh pengebom bunuh diri.
“Perkara ini telah disahkan,” kata Sobejana.

Belum ada pihak mengaku bertanggungjawab tetapi Leftenan Kolonel Ronaldo Mateo berkata kelmarin bahawa kumpulan Abu Sayyaf berkemungkinan besar mendalangi pengeboman itu.
Sobejana berkata, undang-undang tentera akan dikuatkuasakan untuk “mengembalikan situasi normal dan supaya kami dapat mengawal pergerakan orang ramai.”
Disenaraikan oleh Amerika Syarikat (AS) sebagai organisasi pengganas, Abu Sayyaf merupakan kumpulan militan yang dipersalahkan berhubung serangan keganasan paling buruk di Filipina selain kes penculikan pelancong asing dan mubaligh Kristian.
Letupan semalam berlaku berhampiran sebuah gereja Katholik di Jolo di mana dua pengebom bunuh diri meletupkan diri pada Januari 2019, menyebabkan 21 orang terbunuh. – AFP


Lelaki Perancis bunuh ibu bapa, bekas mertua
Oleh KOSMO!

25 Ogos 2020, 9:48 pm
PARIS – Seorang lelaki Perancis berumur 50 tahun yang menyerah diri kepada polis mengaku membunuh ibu bapa kandung dan bekas ibu serta bapa mertuanya kerana amat bencikan mereka, kata pihak pendakwa raya hari ini.
Lelaki yang merupakan anak tunggal itu berkata, dia membunuh ibu bapanya di bandar Perpignan, selatan Perancis dan bekas mertua di Le Boulou, dekat sempadan Perancis-Sepanyol.
Beberapa pegawai mengesahkan empat mayat ditemui di lokasi yang disebutkan. Suspek menyerah diri kepada polis malam Ahad lepas selepas membunuh mangsa pada hujung minggu, kata pendakwa raya.
“Dia bencikan ibu bapanya kerana mendakwa mereka jahat” kata Timbalan Pendakwa Raya Perpignan, Luc-Andre Lenormand dalam satu kenyataan.
Tambah Lenormand, suspek membunuh dua bekas mertuanya kerana menuduh mereka manipulatif dan jahat seperti syaitan.
“Selama bertahun-tahun suspek menyimpan dendam terhadap mangsa. Kebencian meluap-luap itu menyebabkan dia membunuh mereka pada 22 dan 23 Ogos lepas,” kata kenyataan tersebut tanpa butiran mengenai bagaimana mangsa meninggal dunia.

Suspek yang kini ditahan boleh dihukum penjara seumur hidup. Dia akan disoal siasat sebelum didakwa. – AFP


‘Saya berani bersumpah tak pernah minum arak’ – Ara Johari
Oleh MOHD. HAIKAL ISA

25 Ogos 2020, 10:35 pm
KUALA LUMPUR – Penyanyi Ara Johari menafikan sekeras-kerasnya dakwaan mengambil minuman keras apabila menarik diri daripada menjayakan program terbitan sebuah stesen televisyen pada saat akhir hingga menyusahkan produksi baru-baru ini.
Ara atau nama sebenarnya, Nurfarrah Izzatie Johari, 23, berani bersumpah tidak pernah minum minuman keras ataupun berada di bawah pengaruh dadah seperti didakwa segelintir pihak.
“Saya berani bersumpah yang saya tidak pernah sentuh minuman berasaskan alkohol waima barang-barang terlarang seperti dadah.
“Saya sedikit kecewa dengan dakwaan tidak berasas seperti ini. Walaubagaimanapun, mulut orang saya tidak boleh tutup. Janji saya dan keluarga tahu yang saya tidak pernah sentuh benda-benda seperti itu,” kata Ara.
Pelantun lagu Paku itu ditemui Kosmo! pada sidang akhbar kempen ‘Malaysiaku, Kita Selamat Bersama’ bersempena bulan kemerdekaan kendalian Astro.
Jelas Ara lagi, terdapat segelintir pihak sewenang-wenangnya mendakwa dirinya ‘kaki minum’ disebabkan fizikalnya yang kurus.

“Saya tidak tahu mengapa orang tuduh saya kaki minum atau ambil ‘barang’ hanya kerana saya kurus. Berat badan saya sekarang 48kilogram.
“Apapun, biarlah apa yang orang ingin kata kerana saya tahu kalau mereka sudah penat nanti, mereka akan berhenti bercakap dan diam. Seperti yang saya cakap tadi, keluarga dan orang sekeliling lebih tahu siapa saya macam mana,” katanya.
Ditanya adakah dakwaan tersebut turut berpunca daripada pergaulan sosial dirinya dengan orang-orang yang menjurus ke arah tersebut, Ara tidak menafikan hal itu.
“Saya berkawan dengan semua orang. Saya akui ada kawan yang suka bersosial dan minum tetapi kita yang tentukan diri sendiri.
“Kita yang membentuk diri kita bagaimana,” jelas Ara lagi yang bakal keluar dengan single terbaharu paling lewat hujung tahun ini.
Terdahulu, Ara memberi alasan terpaksa membatalkan saat akhir daripada terlibat dengan satu program televisyen disebabkan masalah semput.
Katanya, apabila diserang semput, dia mendapatkan rawatan menggunakan mesin nebulizer. Namun, dalam situasi Covid-19 yang masih belum reda, doktor tidak menggalakkan Ara menggunakan kaedah itu. – K! ONLINE


Melaka sasar pelaburan RM100 bilion
Oleh MUHAMMAD IKHWAN IDERIS

25 Ogos 2020, 9:37 pm
MELAKA – Pembangunan koridor ekonomi baharu di negeri ini yang bakal dikenali sebagai Melaka Waterfront Economic Zone (M-WEZ) dijangka dapat menarik pelaburan bernilai RM100 bilion menjelang tahun 2035.
Ketua Menteri, Datuk Seri Sulaiman Md. Ali berkata, perancangan itu membabitkan pembangunan tiga buah pelabuhan bertaraf dunia yang akan dilaksanakan di kawasan tambak sejauh 20 kilometer.
Katanya, antara pembangunan yang bakal menjadi mercu tanda ekonomi negeri adalah Pelabuhan Antarabangsa Kuala Linggi (KLIP) bagi hab perkhidmatan industri minyak dan gas, Pelabuhan Tanjung Bruas (hab pelabuhan kontena) dan Melaka Gateway sebagai hab International Cruise Terminal (MICT).
“Pewujudan tiga pelabuhan itu bakal merancakkan lagi ekonomi negeri yang dijangka mencecah RM10 bilion selain membuka lebih 6,000 peluang pekerjaan kepada penduduk setempat.
“Koridor baharu ini akan dilaksanakan melalui inisiatif pihak swasta dan kerajaan,” katanya pada sidang akhbar selepas merasmikan Seminar Melakaku Maju Jaya di Pusat Dagangan Antarabangsa Melaka (MITC), Ayer Keroh di sini semalam.
SULAIMAN (kiri) bersama peserta Seminar Melakaku Maju Jaya di MITC.

Menurut Sulaiman, perancangan pembangunan stesen hentian bagi perkhidmatan Kereta Api Berkelajuan Tinggi (HSR) dari Kuala Lumpur ke Singapura juga bakal menyumbang kepada kemajuan ekonomi di sekitar koridor tersebut.

Tambahnya, pembangunan koridor itu adalah sebahagian daripada Pelan Pembangunan Komprehensif Hala Tuju Melaka Lestari menjangkau tahun 2035.
“Pembangunan ini terbahagi kepada tiga fasa pertama iaitu pelan jangka pendek dari tahun 2020 hingga 2025, bagi fasa kedua, pelan jangka sederhana (tahun 2020 hingga 2030) dan fasa ketiga, pelan jangka panjang (2020 hingga 2035).
“Ia juga termasuk dalam 17 indikator baharu, iaitu Matlamat Pembangunan Lestari dengan visi ‘Menuju Negeri Lestari’ selaras dengan hala tuju Pertubuhan Bangsa-bangsa Bersatu dalam menuju masa depan dunia yang lebih baik dan mampan,” katanya.
Terdahulu, seminar selama dua hari itu yang disertai lebih 200 peserta membabitkan wakil daripada pelbagai agensi kerajaan dan pakar berkaitan bagi memberikan pandangan hala tuju yang direncanakan.


Remaja maut dirempuh lori
Oleh KOSMO!

25 Ogos 2020, 9:59 pm
Oleh MOHAMAD FAHD RAHMAT
KLUANG – Seorang remaja maut apabila motosikal berkuasa tinggi jenis Ducati dinaiki bertembung dengan sebuah lori dalam kejadian di Taman Seri Impian di sini petang tadi.
Dalam kejadian kira-kira pukul 2 petang itu,  mangsa, Nur Muhammad Zul Iskandar Nizam, 18, meninggal dunia serta merta di lokasi kejadian.
Ketua Polis Daerah Kluang, Asisten Komisioner Mohd. Abduh Ismail berkata, ketika kejadian mangsa dalam perjalanan ke kedai dari rumahnya.
Beliau berkata, setibanya di lokasi kejadian sebuah lori membelok dan merempuh motosikal ditunggang mangsa.
“Lori berkenaan dari arah bandar Kluang dalam perjalanan menghantar barang di kawasan berdekatan. Akibat rempuhan itu, mangsa meninggal dunia di lokasi kejadian.

“Pemandu lori berusia 55 tahun dan kelindan berusia 19 tahun tidak mengalami sebarang kecederaan,” katanya ketika dihubungi di sini hari ini.
Tambah Mohd. Abduh, kes itu disiasat mengikut Seksyen 41(1) Akta Pengangkutan Jalan (APJ) 1987 dan kenderaan terbabit dibawa ke Pusat Pemeriksaan Kenderaan Berkomputer (Puspakom) Sri Lalang untuk pemeriksaan.
Dalam pada itu, mangsa yang merupakan bekas pelajar Sekolah Menengah Kebangsaan (SMK) Jalan Kota Tinggi itu disifatkan sebagai pelajar yang baik ketika berada di sekolah.
Menurut laman sosial Facebook rasmi sekolah itu, mangsa juga adalah anak kepada salah seorang guru di bandar tersebut.
Kata hantaran di Facebook itu, motosikal Ducati yang terbabit dengan kemalangan itu adalah milik ayahnya dan mangsa yang turut memiliki motosikal berkuasa tinggi jenis BMW tetapi tidak menunggangnya ketika kejadian.
“Dahulu abang Zam (ayah mangsa) membeli motosikal saya dan menghadiahkannya kepada arwah.
“Ayahnya menghadiahkan motosikal jenis BMW kepada arwah sewaktu usianya 15 tahun dan mereka sering menonton perlumbaan motor seperti Moto GP di Litar Sepang,” tulis hantaran di laman sosial itu. – K! ONLINE


PGA rampas wang tunai tidak diisytihar kerajaan
Oleh KOSMO!

25 Ogos 2020, 8:40 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 8 merampas wang tunai berjumlah RM343,700 dipercayai wang yang tidak diisytiharkan kerajaan selepas menahan dua orang lelaki di hadapan sebuah stesen minyak di sini semalam.
Pegawai Pemerintah PGA Batalion 8, Superintanden Muhammad Shamsuddin berkata, kedua-dua lelaki itu dicekup dalam serbuan yang dijalankan pada pukul 7 malam.
Menurutnya, anggota PGA telah melakukan intipan selama sejam terhadap sebuah treler yang dipandu dalam keadaan mencurigakan selepas keluar dari Kompleks Kastam, Imigresen, Kuarantin dan Keselamatan (ICQS) di sini.
“Kita terima maklumat pada pukul 5 petang dan sepasukan anggota yang sedang melakukan rutin telah digerakkan untuk melakukan pemerhatian ke atas sebuah treler yang keluar dari ICQS.
“Anggota PGA terus mengekori treler tersebut dan membuat pemerhatian sebelum berhenti di sebuah stesen minyak,” katanya dalam satu kenyataan di sini hari ini.

Muhammad berkata, hasil pemantauan dan pemerhatian selama 15 minit yang dilakukan mendapati sebuah motosikal dari arah lampu isyarat telah menghampiri treler itu.
Katanya, anggota PGA mendapati penunggang motosikal telah memasukkan satu bungkusan plastik hitam ke bawah ruangan tempat duduk kenderaan itu.
“Anggota PGA kemudian telah bertindak melakukan serbuan dan berjaya menahan kedua-dua suspek.
“Pemeriksaan ke atas bungkusan plastik hitam itu membawa kepada penemuan wang tunai berjumlah RM343,700,” ujarnya.
Katanya, barangan rampasan itu diserahkan kepada Jabatan Kastam Diraja Malaysia (JKDM) untuk siasatan lanjut.
Kes disiasat bawah Seksyen 135 (1) (a) Akta Kastam 1967 dan Seksyen 4 (1) (a) Akta Pencegahan Pengubahan Wang Haram (AMLA) 2001 (AKTA 613).-K! ONLINE


Safawi bakal sertai kelab Portugal
Oleh MUHAMAD ARDIE PUTRA SUHAIMI

25 Ogos 2020, 10:53 pm
KUALA LUMPUR – Penyerang sensasi Johor Darul Ta’zim (JDT), Safawi Rasid hampir pasti berkelana di Eropah pada musim depan selepas skuad Harimau Selatan menerima tawaran daripada kelab Liga Portugal, Portimonense SC hari ini.
Pengarah Sukan JDT, Martin Prest mengesahkan perkara tersebut dalam entri terkini di laman Facebook Johor Southern Tigers sebentar tadi.
“JDT ingin mengesahkan bahawa kami telah menerima tawaran untuk Safawi Rasid dari Portimonense SC, kelab Liga Premier Portugal.
“Kami percaya tawaran itu baik untuk JDT dan Safawi, dan dengan itu kami bersedia melepaskan Safawi untuk meneruskan kariernya di Eropah.
“Bagaimanapun, kami tidak dapat mendedahkan perincian tawaran kerana rundingan akhir masih dijalankan,” kata Prest.-K! ONLINE


Nestle Malaysia rekod perolehan RM1.22 bilion
Oleh KOSMO!

25 Ogos 2020, 9:08 pm
KUALA LUMPUR – Nestle (Malaysia) Bhd. mencatatkan keputusan kukuh bagi suku tahun kedua berakhir 30 Jun 2020, walaupun dihimpit kesan ketara akibat langkah kawalan Covid-19 yang menjejaskan prestasi jangka pendek dalam saluran tertentu.
Perolehan sedikit merosot kepada RM1.22 bilion berbanding RM1.34 bilion pada suku kedua tahun 2019 manakala untung selepas cukai menyusut kepada RM105.5 juta berbanding RM156.9 juta tahun lalu.
Prestasi itu ekoran kemerosotan jualan dan gangguan daripada langkah pencegahan Covid-19 terhadap saluran hotel, restoran dan kafe (Horeca), selain kos untuk melaksanakan tiga keutamaan di bawah Perintah Kawalan Pergerakan (PKP).
Tiga keutamaan tersebut ialah memastikan keselamatan kakitangan dan rakan perniagaan, menjamin kesinambungan bekalan barangan keperluan kepada semua pengguna serta meluaskan program untuk menyokong komuniti di seluruh Malaysia.
Kemerosotan tersebut bagaimanapun sedikit sebanyak dapat ditampung oleh prestasi mantap daripada saluran dalam rumah, dengan jenama seperti Maggi, Nescafe, Milo dan Nestle Ice Cream merekodkan keuntungan dan penembusan isi rumah lebih baik.
Juan Aranols
Ketua Pegawai Eksekutif Nestle Malaysia, Juan Aranols berkata, prestasi kewangan Kumpulan kekal kukuh secara keseluruhan dan walaupun terdapat penyusutan sementara terutamanya pada saluran Horeca, prestasinya bertambah baik ketika negara memasuki fasa PKP Pemulihan pada Jun.

“Kami turut menemui cara baharu dan inovatif untuk berhubung dengan pengguna, contohnya Maggi telah memainkan peranan aktif untuk terus mendekati pelanggan dengan berkongsi resipi dan menggalakkan seisi keluarga memasak menu lazat serta sihat di rumah.
“Pasukan Nestle Ice Cream pula berjaya menggunakan saluran penghantaran ke rumah untuk menghantar terus kepada pelanggan di kediaman mereka manakala penglibatan kami dalam digital dan e-dagang telah berkembang pesat.
“Kilang, pusat pengedaran dan pejabat jualan kami juga telah menyesuaikan cara kerja mereka untuk memastikan keselamatan kakitangan barisan hadapan,” katanya dalam siaran akhbar yang dikeluarkan semalam.
Lembaga Pengarah turut mengisytiharkan dividen interim RM0.70 sen sesaham bagi tahun kewangan semasa, setanding dengan pembayaran dividen interim pertama pada 2019.
Aranols menambah, dengan rancangan yang telah disusun, pihaknya yakin Nestle Malaysia berada pada kedudukan kukuh untuk menjana pendapatan mampan bagi baki tahun semasa dan tempoh selanjutnya.